url: =Tulai Kammal Thak ~ Pu Thangboi :: ZOMI DAILY\nTulai Kammal Thak ~ Pu Thangboi\nposted on 2 August 2021 at 4:54 pm Lomkholna: Myanmar, News, Thangboi, World, Zomi\nAugust Ni 1 Ni in misokpa in amau’ pawlpi min pen အိမ်စောင့်အစိုးရ (Inncing kumpi) tawh alaihna thu uh hong tangko khia hi. Hih kammal tawh kisai aza ngeilo khangno pawlkhat in hong dong ahih man in atheih huai thu khat zong aihteh cihna tawh katheih dan in tawm kong gelh hi\nAkhiatna & Akizatzia\nအိမ်စောင့်အစိုးရ (Inncing kumpi) pen mikang lai in Caretaker Government kici hi. Kalhelh (or) kiallap kumpi cihna ahi hi. Mipiteel hilo in gambuaina hang hita leh Kumpi sung buaina hang hita leh buaina tuamtuam hang tawh kumpi khat dingzo nawnlo in hamsatna atuah ciang in kumpi thak apian theihna ding in kiallap kumpi asempakte ahi hi. Inncing Kumpi cih min himhim tawh kum tampi kumpi kisem ngeilo hi.\nKawlgam Tangthu Ah\nKawlte’ suahtakna ngah kum ahi 1948 Kum akipan tuni dong kawlgam ah Caretaker Government nihvei aomna hita hi\n1958 Kum in tua hunlai a kawlgam auk Anti-Fascist People’s Freedom League (AFPFL) party sung ah buaina nakpi tak in hong om ciang in makai U Nu in akumpi hihna galkap mang Newin tungah ap hi. Newin in zong Inncing Kumpi phuan in kum 2 sung gam lutang hong sem hi.\nAFPFL party sung zong Stable pawl leh Clean pawl ci’n phelnih suak in nakpi takin hong kidem uh hi\nStable pawl U Kyaw Nyein in makaih in Clean pawl U Nu in makaih hi. Kawl galkap te’n Stable pawl nakpi in panpih hi (Bogoke Tun Kyi in alaibu sung ah hih thu limgen mahmah hi)\n1960 kum ciang in Inncing Kumpi’ vaihawmna tawh kitelna hong nei uh a U Nu pawl in zo hi. Ei’ kiang pan U Nu te tawh akizawl pen Pu Mang Tung Nung tepawl ahi hi\nAgual lel U Kyaw Nyein tepawl in huttaw sung pan in U Nu kumpi phuk ding nakpi in ahanciam uh hang un phukzo tuanlo uh hi. U Kyaw Nyein tawh kizawl Chin state pan in 50% mah pha veve hi Atawpna teh U Kyaw Nyein te’n Newin leh Kawl galkapte cial in ukna buluh sak uh a tuni dong tua tuihual sung ah a awk kikkik ih hi hi.\nAung San tepawl leh tua hunlai a gam leh minam a-it mahmah kawl te in AFPFL party aphuat lai un “Kum 1000 dong kimang ding hi” acih liang uh ahi hi. Mipi in zong a it mahmah party ahi hi. Ahizong in kum tam nungta hetlo in Newin in vuicip hiau hi.\nMore: Tuni mun 4 ah puakkham ~ Pu Thangboi\nTulai a mipi’ it mahmah party khawng zong ong tuaci kenteh cih gentheih om tuanlo hi. Ken bel Pasian in ei’ ading asia hong gelsak hetken teh cih bel ka um tinten veve hi. Lungdam, Mung Laan Thang (Tonzang, Zogam)\nPrevious: Malaysia Vaccine ki sut tawh kisai in a theihhuai thu pawlkhat\nNext: Itna Banzal ~ Sia Do Khup\nKenya gam Garissa University kikaapna Updates April 2,2015\nNumei leh AIDS ~ Vung Deih Cing\nLeitung level Khangno\nSoutheast Asia gamsungah kha atuamtuam in kimu\nZomi Idol India grand finale\nKhasiangtho ei te tawh hong omkhawm\nNipi Thupuak: Zomi sung-a Tribe I-cihte khial ~ Pu Zokhai\nMalaysia meileng lampi huangsung ah pasal khat lutsim in tawlkhat khawlcipsak\nA ngente tungah kipia hi ~ TK Lian\nJoomla! ah Video, Photo, Submenu koihdanding


timestamp: atn

url: =ZOMITE' NEIH KIMAWL NATE - Laibu Saal\nHome > Taangthu > ZOMITE' NEIH KIMAWL NATE\nZOMITE' NEIH KIMAWL NATE\nPhoto Credit : Sawm Suante.\nZomi te' ten na mualtung gam hi-in nisim nun tak na-ah ut leng ut ta kei leng, pai suk pai toh ding a kul na vive a hihi. Nisimin cidamna dingin lam a siau den pha diakte i hi a, tuabang a, khua lum na'ng leh khaw ul suah na'ngin pumpi a tangsak den minamte i hihi. Zomite in kimawlna tuamtuam ki nei-in pumpi tha tanghat na zangin kimawlna, ciimphawng dinga, ciim thawi na, gualnopna ding a kimawlna, lungsim leh khuak zat a ki mawlna, khut leh khe khut me khe-me zang a ki mawlna, cihte akipan pumpi thatang lungsim leh khuak manlang a, thahat ding kimawlna tuamtuam tampi i nei hi. Tua kimawlna tuamtuamte lak-ah, pawl khat a nuai a, bang a hihi.\n(1) Thahat kidemna:\nSialki ling leh hi a, tangvalte thahat ki demna a hi hi.\nKibuan zia a tuamtuam a om hangin ei zomite in i lenuai-ah khut paai- a kipom tintenin, kipei tuk a, kibuan a hihi.\n(3) Sial khau kisut :\nThatang hat kidemna hi a, khat leh khat a hi zongin, mihonin a hi zongin kisut thei hi.\n(4) Sukpum thaltawh:\nPasalte kimawlna mah hi-in mimal khat ta-a, kidemna a hihi. Singzawl a ki khung khat tungah kahto-in tuahzawh ding demna ahi hi.\n(5) Zulei suk kum:\nMikhat in suk lenin, a dangmipa in, suklen pa liangko panin suk-zui-in sukpai kidemna a hi hi.\nMuitum thau tawh a hi zongin thal tawh a hi zongin gawsai lung tawh a hi zongin muilim kidemna khat hi a, gam lapi pan muitum (target) khat nei-in a muilim pen kidemna a hihi.\n(7) Singlam ki neih:\nSinglam khat in khukin, khat in tua singlam a khuk a laam kim lai, singlam mah tawh kap tuk a, muilim kidemna nam khat a hihi.\n(8) Suangthai :\nSuangthai ki neih zia tuamtuam omin a hon a, lawnin mat kik a hi zongin, khatkhat a, mat ki neih a hi zongin, a tuamtuam om hi. Khutsiam leh khut manlang kidemna nam khat a hihi. Khatmat, nihmat, thum mat, cihbangin a tuamtuamin kineih thei hi. Thaipi kici pen khutleh, Aikeng, nuaibet, bakzut, cihbangin matzia a tuamtuamin kineih a hihi.\nLing kineih zia a tuamtuam omin, hih in kineih zia nam khat a hihi. Melai a kap, tanghiat (talpot) suihsiam, khepi kaa, veita, siakmit, tangai (ngalciim) khuttuah, siak leh ek, tawbet, vitpi, nungle kap, zangdeu, mitdel, dekbawi hihte a banbanin kineih toto-in a zo ma sasa a zo a hihi.\n(10) Peklum :\nLei khuk sung khatah sailung tang tuk sak ding leh, lawmte sailungtang khak ding kidemna hi a, khutme muilim kidemna nam khat a hihi.\n(11) Ciangsat :\nBuhtei tawh kibang ciangpek khat tawh a langnih a zum ciangtang, sattuanin vat a, a tangzum ciang tawh satin, a tam ngah kidemna khat a hihi.\nNa khat peuhpeuh ki liah sakin, buksiam kidemna hi a, a zo leh a lel cih om tuan loin, cim dong buk siam kidemna khat a hihi.\n(13) Sah kineih:\nNumei pasal kimawl thei tuak hi. Pawl nihin ki del ngeingai-in sukkhak lawnkhak kisawm hi. A sukkhak masak peuhpeuh a si-in ki simin, kimawlna panin khawl phot kul hi. A langte a kimin a lawngkhak ciangin a zo a hihi.\n(14) Aiba :\nNumei pasal kimawl theih nam mah a hihi. Pawl nihte gel a langtuakin kilawng khak kisawm uh a, kilawng kha khat a om leh aiba kici-in a man zong adang khat a lawng khak nadingin hanciam hi. Tuabangin aibat ki thukthukna tawh hun bei hun neilo-in a kimawl teng a ut tan vei kimawlin a cimtak uh ciangin khawl uh hi.\n(15) Sialtal tanek ki neih:\nNumei pasal kimawl kim thei hi. Mi hon khat khut kilenin, a bemin ki uum liiliai- a, tuate lai zangah mikhat a hih kei leh pawl khat om sakin uum cih uh hi. Tua ki uum cihna sungah aomte in, a pua lamah a taikhiat zawh nadingin hanciam a, kimawlna nam khat a hihi.\n(16) Mine mita :\nNumei pasal cih om tuan loin kimawl kim thei hi. Mikhat makai-in a nungah mi tampi takin, liangko pan a hi zongin, kawngpan a hi zongin kilenin gual khatin kigual deudeu uh hi. A pua lam panin mi khat in tua a ki gualte sungpanin khat peuhmah a mat khak nadingin hanciamin, ama kaipa in a nung a, a mite a kimat khak loh nadingin hung /dalin kimawl nanam khat a hihi.\n(17) Maimit khimzing :\nNumei pasal kikhen loin a kimawl thei nam ahihi. Mi khat peuh a mit aki tuam khit ciangin, a dang tengin uum cih uh a, tua mit kituam pen in a uumte khat peuhpeuh suk khak sawm a, kimawlna a hihi. A suk khak peuhpeuh a ma munah lutin, a mit kituamsak leuleu a, kimawl na kizom to zel hi.\n(18) Sapi umtuah:\nSoklek kitun lim tawh kibangin lailam ki paih pehin ki git a, tua zui-in kimawlna nam khat a hihi. A mel ki bang lo vaimim tang, betang, suangtang ahi zongin, tang 16 tuak tawh kipanin, ama' aa a tukna ding mun a om ciangin kantanna tawh ne-in kawm hei hi, a bei masate a lel ahi hi.\n(19) Mittaw gallu suan :\nHihpen pasalte kimawlna nam hi a, khak nasep a hih kei leh thuciap tehna tawh kisai kimawlna namkhat ahi hi. Kimawl' patna dingin tuallai zangah hiang li a nei sing kungkhat kiphut hi. Tua singhiang lite in khat ciangin hiangmeng thum nei uh a, a dawnah hiangmeng thum mah nei to sawn lai hi. Tua ahih manin tua singkung in hiang a kici pongpong sawm leh nga nei singkung a bul mun pen " bulah" singkung a phungpi ii a dawn mun pen "ka-ah" cih bangin min tuamtuam ki vawh hi. Peklum tang 15 a tawi mi khat in singkung gei panin "sia ningmaw" ci kawmin "bulah" a hi zongin " thumah" a hi zongin a lawh ciangin a dang khat in et loh sa mahin "siaou" cih a hi zongin "sia" a hi zongin hoih a sak bangbangin dawng hi. Tua bangin pek lum tang 15 a vekpi-in singhiang mun 15-ah a tun kim dongin kimawl hi.\nA pang pawl khat omin, a lut pawl khat om hi. A pangte in a lutte a ciangtanna huang sungah a lawn khak leh a si a hihi.\n(21) Tawnna tek:\nHih zong khuakna sep lungsim ciaptehna nam khat hi a, pasalte kimawl zaw diak hi. Sual tungah mun 16 ciamtehin pyramid nih, khat a tungah, khat a bungbu lamin kisuai hi. A niam pen mun, a veilam panga, om teng pen "tek" ci-in minvawh a, a dang khempeuh "tawnna" kici hi. Mikhat pen gating 15 tawikawmin tua pyramid lim gei-ah a kigingsa-in om hi. A dang khat in "tek tawnna tek, tawnna tawnna tek, tawnna tawnna tek, tawnna tawnnatek tawnnatawnna tek, tawnna tek, tawnna tek tek" a cih ciangin tua tawh kituakin gatang teng a hun lapin kikoih hi. Khat vei zong khial lo-in gatang teng a koih theih ciangin kimawlna ki zo pan hi.\n(22) Ciangthai :\nMunpiah ciangte, tawng tantanin tan tiltelin mal za (100) bang a tawm pen kizang hi. Tua mal zakhat teng tungin, a vekpi-in tha khat thu-in kipuk sak hi. Tua a ki puksak teng mal khatkhatin tawm kikin kimawl nanam khat a hihi. Tua mal khatkhatin I tawp na-ah a dangte tawh kisu kha-in a tat leh "si" ki ci-in tawm thei nawnlo hi. Tua bangin a banbanin pai-in tam a ngah pente a zo a hihi.\n(23) Keleng lek :\nKhuk kimawlna nam hi a, pasalte mah kilim mawl pen hi. Sualtungah mun 10 bang ciam teh-in thum vei ki peh diudeu danin kalsuan hi. Mikhat in mun ciaptehin apha zah tawh kizui-in peklum tang akhutah koih hi. A kam panin " kei, keleng keleng kek, keleng keleng kek, keleng keleng kek" a cih kawmin laleng limte et loh sa-in peklum tang teng a kimin gual hi. Hih pen a baih lam mahmah kimawlna nam khat a hihi.\nHih a tung a, i gen ki mawlna teng zomi ngeina ki mawlna tuamtuamte a hihi. Hih ki mawlnate a mangthan loh nadingin zomite mah in i kep cing ding hoih mahmah hi. Bang hang hiam cih leh Zomite’ neih tuam kimawlna namte ahi hi.\nSource : Zomite' neih kimawl nate. Internet. Zomi news. Zogam Taangthu.\nItem Reviewed: ZOMITE' NEIH KIMAWL NATE Description: Rating: 5 Reviewed By: Cinpu Zomi


url: =Ka lametna alianpen in Siamsin te hi :: ZOMI DAILY\nposted on 22 April 2018 at 8:45 pm Lomkholna: LengtongPauno, News, Zomi\nNulepa neilopal kahihmanin tann 10. ciangbek mah sangkahpa kahi a, tann 10 nangawn zong haksatna kawmkalpanin lai avuankhalo, tudong mah, ahilaipa kahi hi.\nKakhua Tuithangah tann 2/3 kahihlai in, ka U upipenpa Cin Go Kap in, Rangoon Art & Science Univertsity ah, LLB sin a, sangkhak hongciah ciangin Zangkong Zomi Siamsin Magazine bu(1967) cihte hongpua a, Zomi Siamsin cihminpen tua hunlai (1970) kiim pekpan ka lungtang sungah akituh khaici manpha ahi hi.\nTuakhit, tann 5/6 pawl kahih hunin ka U nihna Thawng Za Kim in, Philosophy major tawh sang vakah leuleu a, UThant luangvai buaina hongom, sang kikhak ka U ThawngKim tulai (Zolimtui) lapu’pa hongciahsungin, kapian’ na ka Nu’n hongnusia citciat lai hi.\nTua hi a Zomi Siamsin cih kammal ka zak patna ka Ute nih banah Zomi Siamsin akici khempeuh thupisa, zahtak in, ka muang mahmah a,\nZomi Zogam Zolei alaamto, atawisang, akhangto sakdingpen, Siamsinte lobuang muandang lametdang ka theikei a, ka neikei hi.\nNgaisut pi’cing, lungsimsau, sinduai, thukhual dingin, SIAMSIN te hong lamen tawntung, keimah,\nLengtong Pauno (Cin Za Hu Pau)\nMunkhai’pa, Tuithang khua.\nFb: Lengtong Pauno (BEHS Tonzang)\nTawlngakna Malaysia, K.L.\nZU LUNGVEII (or) ZU NGOLVEII\n1990 ma, Hpakant kapaicillai in, KIA galkap te’n zukham buai/kitom,(zu lungveii,zu ngolveii) cih limlim dawmvetlo, zahvetlo uh ahihmanun, Tedim, Sakollam kaveeng khawngvua, zukhamcianga akitomtom katheih tampitak, Hpakant khawngah daikhipkhepse uhi.\nZu lungveii zukham abuaihuai mahmah akitomtom tepen, akihtaakluat aom phatlohhun leh, aleen akhou ahehneemding om asak cianga akitom ngambek uh nahi gige hi.\nTheihding: “Nu aneilai naupangte bek nuakngam uhi”\nPrevious: Phualva tawh holim na…..\nNext: USA, Nashville aom ansai sungah thaukikapna piang, mi 4 si, adang tampi liam


url: =Kawlgam Leiibaa kuan loh ding? :: ZOMI DAILY\nposted on 5 May 2016 at 7:38 am Lomkholna: Article, Nantalsuan\nTulaitak Kawlgam mikhat ciang gamdang leiibaa US$400 val bang kinei aa, gammi GDP ii 31.6% in ki ciamteh hi. 2005 kum in kiciamteh 110% tawh etkaakna in, gamsung sumlut, sumzat leh leeiba phatuam hong suak hi. World Bank leh IMF (International Monetary Fund) te’n zong Kawlgam hoihlam manawh cita sam uh hi.\nKawlgam gamdang leiiba pen US$15billion bang hi aa, a beisa kum 3 lai in, Paris Club kici gamdang sumleitawipia gampawlkhat leh, a phadeuh in Japan (US$3.58billion) leh Norway (US$534billion) te’n a maiisiangsak khit na ngawn in, US$9 billion bang om lai a hihi. Sengam in maaisak cih genloh khiapding tudong pulak nailo kici hi.\nLeiiba a tamzaw pen 1962-1988 sung General Ne Win khutsungteng in a kila hi aa, 1988 galkap kumpi khitzawh gamdang te’n Kawlgam sumzuak/leina khaktan a hih man in, gamvengte lobuang a dang pan, kilaakbeh theinawnlo bilbel a hih man-in US$4billion val tangbek kilabeh bek a hihi.\nTua sum te koi ah kizang hiam cih leh, kumpi sumzat behlapna, zato leh pilnasanginn vai ah kizang pii’ pen ci-in kumpi thunei te’n gen hi. Tua ban ah, lokho nasemte leh khuaphialep meilam bawl te’n zong noptuam pih mahmah kici hi. A gahbel muhsa ciat a hihi.\nTheihsa bang in, a sumlom in a kipia ziau hilo aa, nasepna(project) tungtawn in, kipia a hi hi.\n201o kumpithak hong kah nung, a diakdiak in gamdang sumzuak/leina lam kikheelna pawlkhat om aa, gamdang pan sumbulkoih tampi leh huhna zong hong paikikta a hih man-in, nidang sang’ naakdan a nuamzaw dingtawh kibang hi.\n2012 aa kipan’ a dang tampi lakpan Worldbank in US$80million pansan in, Khamtung(Zogam-Chin State) lam na-ngawn ah tuasum te kizang a hi ci uh hi. Tuhun ciang, Khuami taangpi/tate hoihsakna(Community Driven Development) tawh kikalsuanta ci a hih man, mailam saupi geelna tawh a kalsuan khua te’n sauvei kimang leh mikhempeuh huamkim ding geel-in kisem theita hi. A kigen ngei Africa gam pawlkhat te’ bang in, “basket case” ki ci a tawntung in, mihuhsa bektawh nuntaaksawm loh ding kiginkholh kikhualkholh theih hi.\nLeiiba bel kuakua in zang aa, noptuam pih mahleh mipi vek in lohding a hi veve lai hi.\nA simbehnuam ta ding:\nPromoting inclusion in Chin State with CDD at Worldbank.org\nMyanmar debt total US$9billion at Myanmar times.com\nMyanmar Debt to GDP at Tradingeconomics.com\nBurma-Myanmar National Debt at Countryeconomy.com\nMyanmar’s Debt at Eurodad.org\nPrevious: Na Nu na It takpi hiam ~ Thang Khawm Pau\nNext: Tulaai Leitung Thuthang Tuamtuam Updates May 4, 2016


url: =21st Pinlong Conference a Pu Chin Sian Thang thugente thupi mahmah hi ~ Khaibawi :: ZOMI DAILY\n21st Pinlong Conference a Pu Chin Sian Thang thugente thupi mahmah hi ~ Khaibawi\nposted on 6 September 2016 at 12:25 am UTC+9:30 Lomkholna: Cinsianthang, Khaibawi, News, Politics, Zomi\nAppreciated Pu Chin Sian Thang Speech in 21st Pinlong Conference – 2016\nTutung Kawlgam makaite leh mualtung mi makai te’n 21st Pinlong Conference hong neihna uah Zomi Congress for Democracy President: Pu. Chin Sian Thang in ni 1/09/2016 ni-a, a thugente thupi mahmah kasa hi. A vapai pihto, a valento pen zong hampha kasa hi. Amel ka etteh Tg. Cin Lian Khai tawh kibang kasa hi. Thugen a patma in mipi leh makaite zahtak apiak dan zong, khangnolaite mah tawh kibang a, akhuak hoih mahmahlai ahih lam hong phawksak hi. A thugente kuata dingin thupi diak hiam cih leh:\n1. Kawlgam Federal tawh ki ukding, a deihte a dingin thupi diak hi: Pu Thang thugente a tomin enkik pakleng, 1947 kum a, Pinlong Agreement thu tawm hong gen a, tua pen a mangcip ding, ZNC/ZCD in phallo in ni 24/10/2010 in Kalaymyo ah Second Pinlong Conference sapding phuangkhia uha, tua hun ah NLD President U Tin Oo leh adang mi thumte zong ki hel-in thukimpihna suaikai uh hi. Pinlong Conference masalai in ko Zomite sung pan Pu Thawng Za Khup zong makai khat in ki hel-in Pinlong Agreement bang hiam cih khat in agen leh Federal hi, ci-in na gen a, Tawnggyi khawmpi ah ka pailai in Pu Capt. Mang Tung Nung in zong tua dan mah in gen hi, cih dan khawng hong genteh Kawlgam a pianna dingin ko Zomite a kihel den hi ung, aci tawh zong ki bang pah a, Kawlgam Federal tawh ki ukding a deihte bek hilo in Zomi a kici mita ding mahmah in zong, Pu Chin Sian Thang thugen pen thupi mahmah hi. Bang hang hiam cih leh nidangteh Kawlgam tangthu kan kikna in ki neithei ding hi.\n2. General Aungsan leh Pinlong agreement thupi a sata dingin zong thupi hi: Pinlong Conference masa leh agreement te pen General Aungsan mapat hi, cih bangdan thu tawm hong genteh General Aungsan amah a it peuhmah in Pinlong agreement itding uh hi,aci tawh kibang hi. Kawl galkapte leh pawlkhat in Kawlgam pen Federal tawh ki ukding nadeih kei uh leh General Aungsan a zahtaklo, amah leh Pinlong agreement a thusimlo hi uhteh aci tawh zong kibang hi. Lamkhat leuleu ah ko Zomite pen General Aungsan nasep nate thupi asa leh Kawlgam pen Federal ki ukna tawh ki ukding deih in tuni tan na asem tinten dente hi ung, aci tawh zong ki bang hi. Daw Aungan Sukyi bang Kawl galkapte tawh ki gulluk in Federal khawng adeih kei khak zenzen leh a pa leh Pinlong agreement a thusimlo suakpah lel hi. Tua bang lungsim a neikhate leh adip kisai litlit ding hi.\n3. Kawl galkapte hong ukdan ahoih loh lam hong langhsak hi: Pinglong Agreement teng a mangthang ding ki phallo in Second Pinlong neihding ZNC/ZCD in ni 24/10/2010 ni-in phuangkhia a, ni 14/11/2010 ni-in a thuteng genin lai tawh Daw Aungsan Sukyi khutsungah hong sepkhiat dingin muanna lianpi tawh ka-ap uh hi. Tua hun a, amah pen house of arrest in aom laitak hi-a, bang hang, bang mawhna nei-in article number bang zahna tawh kituak in hici bang in kikoih hiam cih ka thei kei hi, cikiause hi. Angsan Sukyi tungah lungdam thu a ko tawh zong ki banga, a dang khat ah Aungsan Sukyi thong a khiatna uh, a bawldan uh diklo ahih manin mipi mai leh leitung buppi mai-ah kapnote gamtat a hoihloh na a pulak tawh zong ki banga, a gendan siam mahmah ahih lam kilangh hi. Tan Swe kumpi sep hunlai hi leh a thuneu penin CID te zong sak in thusitna neiteitei khamai ding hi.\n4. Mipi in theihdinga kilawm kasak: Mikhat a sihteh a sihna thu kigen in, lungdam kohna khat I neihteh ahang kigen hamtang hi. Tua mah bangin hici bang thu Pu Thang in a genteh a phuahtawm hi mawklo a, a taktak mah ahih na leh ama sepnate Daw Aungsan Sukyi maitang bek hilo, Kawlgam bup uliante mai a kipan UNO makaipipa maitang nangawn ah hong genteh thupi diak hi. Pinlong Conference vai tawh kisai kum zalom 21 ading in a masa pen hi-a, tua hun ah gen kei leh bang hunteh genmawk ding hiam? Thupen a masa a gending leh a nunung a gending om hi. Dak nihvei kisat zenzen pen zumhuailo hi, Politics nasepna mun pawlkhat ate bang, kisel, kikawk, kilai gawp in kikho in ki lenketa leh khawlpaklolai uh hi. Dak a sat masak un minute 9 sat nailo a, a satte in satbaih lua kha uh hi. Nihvei a sat kikna uh ahun ding hipan zaw hi. Lam khat leuleu ah a satding uh amau mawkpuak hi-a, thugenten zong amau kiginteng a genkhit dinguh amau mawkpuak ahi hi. Mi dangte bangin khangnolai hi nawnlo in a kum zong tamta in a paiciang in zong letkul zel ahih manin mipil thungaih sunthei te’n theisiam mahmah ding uh hi. Mipi’n zong a thugente ngai mahmah uha, pawlkhat bangin lai tawh gelh ngiatngiat uh hi.\nShan State sunga om Myamyo khuapi pen Kawlgam thu ah aki genden ding khat suak hi. Bang hang hiam cih leh Mangkangte hong uklai in a phualpi khat uh hi-a, Pinlong Agreement zong mualtung mite tungah na thukim takpi mah uh hiam, ci-in Mangkang te’n a dotna mun zong ahi hi. Ahih hangin tu-in Kawl galkap te’n zawhthawh thu tawh Shan gam hisak nawnlo in Shan State sungah koih nawnlo mawk uh hi. Kawlgam thukhun Article number bang zah tawh kituak hiam, cih ki theilo ahih manin Kawlgam na utut un na ukgawp uh hi, I ki ukdan manlo hi, kapnote mai ah aci tawh ki bangpah hi. Gullu mual zong ni dangin Zogam sung hi-a, tu-in koi ah omta hiam, na khel uh hi, aci tawh zong ki bang pah hi.\nTutung khawmpi pen Kawlgam Federal tawh ki ukding ki pan nailo ahih manin ut bangbang ki ngettheih hun hi nailo hi. Tua ahih manin I paunak khat ah “mannailo tulsui” acih bangin mi pawlkhatte gendan in ei deihteng bangen gawp cih bang hun hinai deklo hi. Nagen zongin balteh tungah tuisun bangding hi. Mi inn ah I hawhteh inntekte lengla dosiam ahih uh leh lenglate suakta tak-in thugensak hithiat zaw uh hi. Tutung khawmpi pen a baihliai a hong piang hihetlo ahih lam hong kilang hi. Khawmpi bel ki bawlthei mah a, ahi zongin Pinlong min hong zatteh Zomite mapat ahih lam hong lakse hi.\nPu. Chin Sian Thang in a seppihte pawlkhat tutung khawmpi ah aki heltheih loh uh hangin amaute tungah a lungdam dan amin mahmah uh tawh agen ngiatngiat pen thupi mahmah a, a lawmte’n zong a zahtakna uh khangding hi. Bang hangin thau tawi in ei le ei ki su mawk I hi hiam, midang omlo hi hang, a cihteh Kawl galkapte ading bangin ngaihsut huai mahmah hi.\n5.Kuata dingin hehhuai hiam? Federal a deihlota dingin hehhuai mawk mah hi. Zomi langpang denta dingin hehhuai mawk mah hi. Galkap ki ukna a deihta dingin hehhuai mawk mah hi. Zomi a mangthang saknuamta dingin hehhuai mawk mah hi.\n6. Zomi bup adingin angtan huai hi: Bang hang hiam cih leh Zomi cih bang omlo hi, hong cite maitang leh 2014 kum Kawlgambup Census lai-a, Zomi leh Zomi Party Kawl kumpite tungah hong hekte maitang ah, Zomi Congress for Democracy President Pu Chin Sian Thang ci-in hong ki sapteh I koiteng hiam khat hong vutliang hi. Tua awging pen Kawlgam bup makaipite bek in a za, angai hilo in leitungah ki pawlna lianpenpen UNO makaipi Bankimoon nangawn in zong a mit mahmah tawh mu in a bil mahmah tawh za hi. Online panin a enkhempeuh in zong za uha, Zomi mudahte bang a hahdan uh, aom dan uh kilamdang liang hi. Lai Siangtho thugen pawlkhat bang phawkhuai liang hi.\nMidang te’n bangbang a gen zong un, Pasian in Zomite hong zatdan, thupha hong ompih dan kilangh kasa hi. Pu. Chin Sian Thang leh Zomi Party makaite damsawt hen. Pu Chin Sian Thang Happy long live. Move on Zomi for God and His people.\nPrevious: Malaysia Bank ATM panin guta te’n sum RM260,000 gukhia thei ~ ZD\nNext: Christian Hymn te’ tangthu: A Thu Zaza Nuam Ing\nIndonesia ah gutakhat khuasung mipi te’n vuagawp in meitawh hallum\nInndawn panin akia dektak naupangno khat ahunlap in kihonkhia\nZogam khua 3 ah Hydro Power ngahding vaihawmna om\nAustralia ah meileng khat ii anunglam ah aguktuansim pasalkhat kiman


url: =ZAM Thupuak :: 22 Jul 18 (UNHCR vaisai tuamtuam tawh ki muhkhopna) :: ZOMI DAILY\nZAM Thupuak :: 22 Jul 18 (UNHCR vaisai tuamtuam tawh ki muhkhopna)\nposted on 21 July 2018 at 3:10 pm Lomkholna: Malaysia, News, Refugee, ZAM, Zomi\nThu 12.Mi khat peuh mipum thusim ahi zong, innkuan thu a hi zong, innsung thu a hi zong, lai kikhak a hi zong tawh kisaiin kikausi phum mawk ding ngeina hi lo a, kiminsiatsak mawkmawk theih zong hi lo hi.\nThu 13. (1) Mi kim in ama gam sung mun khat peuhpeuhah lal kawikawi thei a, mun khat peuhpeuhah ten theih na’ng hamphatna ngah hi.\nThu 14. (1) Mi kim in bawlsiatna tawh a kipelh theih nadingin gam dang khat peuhpeuhah huhna nget ding ahi zongin, buk theih nading ahi zongin hamphatna ngah hi.\nThu 15. (1) Mi kim in kumpi-gam uk khat sungah gammi suah theihna hamphatna ngah ciat hi.\nThu 16. (1) A khankhin numei pasalte pen minam ahi zong, gammi ahi zong, biakna ahi zong hangin zi leh pasal-a kineih ding kikhaam thei lo a, inntum khat suanga kipat theih na’ng hamphatna ngah uh hi.\nThu 17. (1) Mi kim in neihsa khat peuhpeuh ama aipengin nei thei a, mi dang tawh zong kipawlin nei thei hi.\nThu 18. Mi kim in thu ngaihsut theihna, thu khentat theihna leh biakna tawh kisai suahtakna ngah hi. Hih suahtakna in biakna leh upna khek theihna suahtakna zong huam a, a biakna hiam, a upna hiam tawh kisai thuhilhna, zuihna, paaina leh tanna pulakna zong amah beka hih theihna, mi dangte tawh kipawlkhawma hih theihna leh tangpi maiah hih ding leh amah guakin sim hih theih nading suahtakna zong huam hi.\nThu 19. Mi kim in ama deih bang ngaihsut theihna leh ama deih banga pulak theih nading suahtakna ngah hi. Hih suahtakna in kuamah in nawngkaisak se lo-a mi dang’ thu san theihna ahi zong, gamgi ciangtan om se lo-in ahi zongin, leh thu kizakna khat peuhpeuh zangin ahi zongin, midang’ ngaihsutna leh thu khat peuhpeuh zon theihna thu pia a, amah in tua thute hawmkhiat theihna zong huam hi.\nThu 20. (1) Mi kim in nawngkaina bawl lo-a khawmpi vaihawm ahi zongin, kipawl bawl theih na’ng ahi zongin suahtakna hamphatna ngah ciat hi.\nThu 21. (1) Mi kim in ama gam sung vaihawmnaah amahmah ahi zongin, suakta taka a teel mite zangin ahi zongin kikum theihna hamphatna ngah hi.\n(3) Mipite’ deihna pen kumpi vaihawmna thuneihna in bulphuh tawntung ding hi. Tua pen a mantaka a hun lianliana leitung bupah kizakima kizang kiteelna ahi zongin, a sim thama me khiatna ahi zongin, tua mah tawh a kibang suakta taka me khiatna ngeina khat ahi zongin zanga kiteelna tawh ki-en ding hi. (Maikal ah zop lai ding) A tei khia: Tual Khan Suan Proof-reading: Rev. Khup Za Go\nUNHCR vaisai tuamtuam tawh ki muhkhopna kinei\n(ii) Interview ah na gensa thu khat kikhel kik nimnum thei nawnlo ahih manin interview ih pai ma-in hoihtak ih kiging kholhtheih ding thupi mahmah hi.\nTuithang Khuami Pa Lian Cin Pau pen 01-07-2018 (Sunday) ni-in Kota Raya pan in kiman a, Semenyih Camp ah kikoih na pan in damlohna tawh 05-07-2018 (Thursday) ni in Kajang zatopi panin hong nusia hi. Kepong Free Funeral Service te tung ah zato te in nasak in, tua pan in hong zasak sawn uh a, ZAM zum pan in kidelh pah hi. Ahi zongin zum khak tawh kituak ahih manin a luang kien pah thei lo a, 16-07-2018 (Monday) ni ciangin a luang kien thei pan hi.\nA vai khempeuh a tanau te, ZAM, Tuithang Innkuan Malaysia, Kepong Free Funeral Service te kipawl in kivai hawm a, 20-07-2018 (Friday) ni-in a innkuanpih te lunggulhna om bangin kawlgam ah a luanghawm kipua thei hi.\nHih ih sanggampa hong nusiatna hangin adah akap khem peuh Topa’n a lamdangin hong hehnem tahen. ZAM/ZSM zum pan in zong ih dahpih mahmah na ih pulak khia hi.\nKawlgam, Vaigam, tuipigal leh gam tuamtuam pan in Malaysia ah hong zin Zomi makai te’n Zomi zumpi ahi\nZomi Association of Malaysia(ZAM) ah nong hawh/phak hamtan nading un itna lianpi tawh kong zawn uh hi.\nUNHCR zum ah interview na pai ding ciangin kigingnaomlo pi in pai kei in. Interview ah khat vei na gen thu te hoihtak in kiciamteh ahih manin kilaih kik nemnuam thei nawnlo hi. A diakdiak in UNHCR vai hun hoih nawnloh kawmkal ah interview hong kisap leh hoihtak in kin bawl in thupi ngaihsut in. Nang a ding a tawpna zong hi thei ahih manin in kiging khol hamtang in. Khat vei ih kiciat lohna hangin mailam tampi kikhak suak thei hi. Tua bek thamloin mi khat leh nih thugenna tungtawngin minam ai bup a ding sup lawhna zong piang thei ahih lam phawk gige ni. Tua ahih manin zum ah interview ding nalut ma-in nathute hoihtak kiging khol inla na kiging dan ding natheih kei leh ZAM zum ah hong pai in.\n2. Niang Zem Hoi (Vaiphei) Sentul UTC\n3. Cing San Lun (Tedim) ACTS\n4. Cing Ngaih Zam (Sawbua) ACTS\n5. Hang Thuam @ Piang (Buanli) IPR\n6. Cing Theih Kim (Pyidawtha) ACTS & Daya X-ray\nZAM ZUM AH HONG ZASAK UN.\nHih a naui a sanggam te Belantik Camp ah om in a ciah thei ding hita a, a ciah na ding sum kisam lai hi. Sangam, tanau, khuapih ih om leh hong zasak un.\n1. Kam Khan Lian 5. Thang Kap Khai\n2. Ngaih Sian Mang 6. Mung Sian Hoih Tuang\n3. Nang Khaw Khai 7. Go Suan Mung\n4. Cing Sian Swe\nKIMAT KIHEN NA TUAK LEH : Zomi te sungah kimat kihenna na tuak zenzen leh hih phone no. te ah na hopih pah in.\nSia Tuang Pu : 016 254 4093, Sia Go Mang : 018 202 1216\nZOMI TE ADING NASEP : Zomi nasep neilote ading nasep nam tuamtuam om den hi. Nasep tawh kisai :Sia Khuppi – 016 3838 014, 011 3563 2059\nPrevious: Malaysia gamsung aom phalna neilo illegal te’n August 30 ni dongbek hunneilai\nNext: Naungek kha 10 aphapan khat akepsak te innsung ah kia in si\nMalaysia IDEAS Academy ah Entry test kibawl ding


url: =Pasian kuateng in i mu ngei hiam? :: ZOMI DAILY\nposted on 9 August 2014 at 12:43 pm Lomkholna: Article, Biakna, Hauthang\nAmasa in i vek in Pasian thuzui leh thu-um mite ihihi. Pasian cih itheih zawh kum 200 acingnailo Zomi ihihi. Ei upna san ciat aman pen ding a, lametna nei upna, neih hunlaitak ahihi. Ei munsan ahih kei leh ei mau upnasan azuilomite leh biakna pen Dawizah in amulai minam te kimakaih na huang sungah i ki khumbilh hun lai din mun ahihi. Pasian thu zui in Pasian nasem leh Pasian akiupsak phadiak zong ki om a, ahih hang tua te in PASIAN amu ngei hetlo te ihihi. Zomi sungah Dawibiak akikhel khitciang in Laipian pen Dawi zah in kimudah hi a, anihna ah RC pawlpi apiangthak thei mahmah lo dan in muhna omhi. Athumna ah Yahweh pawlpi Tuiphum pawlpi leh 7day pawlpi thugiltata thei ci in akhanglo theilo pawlpi namte ah muhtheihna ding thumutpu kihau mahmah ahihi.\nThumutpu te in bang thunei thei hiam?\nHih thumut pu te in thutaktak sang in mipilungkim nading ciamnuih tawh kipawl lam kin mahmah bilbel ahihi. Mipi te kicimlo hi . Kinuinui lel hi. Thutaktak asanding lah hi hetlohi. Thumutpu te mah in mintuamtuam kinei a, tuate in\n(1) Pasian mizat (or) Pasian nasem micitak mahmah.\n(2) Pasian sawltak na bang asem.\n(3) Pasian hongteel ngiat kahihi cibilbel uhi.\n(4) Ka nasep pen Kha nasep ahihi.\n(5) Vission tuamtuam kanei hi. cihte ahihi.\nTua ahihman in hibang in Pasian minpau lap in Pasian mizat mitampi te Thusuaknei tampi leh Pasian nasem kumtampipi pha khin te in Pasian amungei khat zong aom kei hi. Pasian mumah ing aci aomphial leh zong Pasian in kua hiam? kicih sang in Pasian in oibanghiam? cih dot huai zaw ahihi.\nPasian in kua hiam?\nPasian in kua hiamcih dotna kibawl ding hileng’ Dawn kik theihna namkim ithei kim hi. Gentehna in Pasian in KHA hi. Pasian in NUNTAKNA hi. Pasian in nakhempeuh PIANNA hi. Pasian in MUNKHEMPEUH ah om hi. Adantuamtuam namtampi saikak genkak theihna om ahihi. Ahi zong in Pasian amu kuamah omlo zel ahihi. Upmawh thu tawh thumut pu sem in khasum ki sangsang thei lampi kisemsem kihi lel ahihi.\nThuzui mi khat in Pasian koibanghiam? Hongci leh?\nEi Pasian thugengen a, Pasian nasep zawh kum tuazah phata acici, leh Pasian mizat akicici teng mipi mai ah thu hong kidong hihenla.. Pasian koibang hiam? Mihing te mahtawh kibanghiam? Khut 2 Khe 2 nei hiam? alu ah sam anei hiam? Amah bangcia pha hiam? Miintang Taangtang cia maw? Bus cia maw? Ahih kei leh nakhat peuhpeuh lawh leh ciang Um leh bel , Tuhun vanzat TV , Computer te cia pha maw cih pen Pasian mizat akici te leh Pasian nasem mitampi te in agentheih loh ding leh agentheih hetloh thu ahihi. Banghiam cih leh Pasian in kuahiam cih pen genzia ol napi Pasian in koicibang mel ahihiam? cih daotna in genkik ding aol pak theilo dotna ahihi. Tua man in tuhun Pasian nasem leh Pasian mizat kici mitampi te in muh loh thu upmawh gengen a, nungta te ihihi.\nPasian amu mikhat bek om hi.\nBiakna leh pawlpi tuamtuam ah Pasian mizat tampi te leh Pasian nasem tampi te in Pasian amuh ngei zenzen loh hang in Zomi sungah Pasian amu mikhat aom hi. Tua mipa inkua hiam? Nang leh Nang Pasian mizat nahih leh Pasian na mungei hiam? Koibang in Pasian nangmah tung ah hong kilak hiam? Napawlpi mite tungah Pasian hing kilah zia aliim leh meel nagen thei ding hiam? cih ahihi.\nThusim konggen dinghi.\nNang leh kei pen Pasian nasem tuak ihihi. Pasian mizat tuak ihihi cih i kibulh tuaktek hi. Ahihhang Pasian mittang in amulo tuak ihihi. Tu in Zomi ading in Pasian amu mikhat bekbek om ahihi. Tua pa in Pasian koibang in muhiam? cih leh..\nM-13: 15 Tua khitciang in katutpih Vantungmipa kiang ah’ Kei Lai honghilhpa kamu khinzo hi. Nii tungaa, tuang khutsawm nei aa hongilangpa zong kamu khin zo hi. M 13: 17 Tu in Vantung kumpi alianbel kamu nuamhi. Ci in ka thum hi. Katutpih Vantung mipa in Vantungkumpi kua in enngamlo hi. Namuh nop leh nalungsim sungah amah koih( omsak) kawm in nakhutsung mek in. cih Vantungmipa in Pau Cin Hau sawl hi.\nVantungmipa sawlbang in alungsim sungah Pasian muhnopna koih in akhutsung amek kawmin Pasian aw naliimpi leh namel Navang liimpi hoinglak in ci-in akikoh teh Vanlaizang pan in munkhempeuh tan in tezeizai in akilang vantung kumpi pa kilak hi.\nTua teezeizai pen Pau Cin Hau in mutel theihlo in hongkumsuk in hongmutel thei kei ing ci in thum a, munkhempeuh atan khuavak tang pi kumsuk in vanlangzang ah akhawl teh limtak in mutel thei ahihi. Pau Cin Hau in Pasian amuhna ah Vantung innpi tawh hongkumsuk in mu hi. Amaa pumpi tungah niitaang in hongleng bang in ataang te mu hi. Ama pumpi in mun khempeuhtan in khuavaksang in tangzaw tham in mu hi. Tua akilang Pasian in akhut alangkhatlam sawm , alangkhat lam ah sawm kilang in mu hi. A anglai ah taang teipaak tawh kibang khat atungto in mu hi. Tua akilang avangtaang khut sawm nih nei vanglian pa pen Beem( Tanglai ansaal) tesang in golzaw lian zaw in kilang in muhi.\nKhutnih nei leh Khut 20 neithu.\nThukhat ah Pau Cin Hau Pasian in khutsawm nih nei zen maw kici in ciamnuihna in kizang lel thei ding tulai khangthak tek khuak din mun ahihi. Mihinng te in khut nih bek nei hang a, khutnih nei mihingte bawl nalamdangdang leitungah bangzah in tam hiam? cih nanagih sun masa in. Khut nih nei in leisung suang mapha te theithei in lakhia thei hi. Tuite zang in meivak thei a, Tuitung lampi bang inzangthei hi. Huihte aniin asiang in khenthei a, Huih sungtawn in aw leh mel te te man thei lak kik theih na siam na in khutnih te siamna ahihi. Tua ban ah khutnih nei in Pasian bawl khapi leh Mars te tungah thukan thei uh a, Ei Zomite Khutnih nei napi neilo tawh akibang lai Pasian nasem leh Pasian mizat akici te ihihi. Tua man in Pau Cin Hau tungah akilang khut 20 nei in akilang vanglian pa in leitung mihing khutnih nei te sang in zah 10 in hauhna pilna adim piangkhiasak thei bawlkhia thei pa ahi Vanglian Pasian ahihi. Pasian minthangtahen.\nEite in Bangcia pha in bang ci bang kilang cih ih gen thei kei hi.\nPasian thu iki umsak mahmah tek a, Pasian nasem mahmah ikisa tek a, Pasian mizat ikisa mahmah tek hi. Mipi te in hong thupibawl ding leh vantunggam ah atungpenpen dingbang in Kum 25 cin, 50, cinna, 75 cinna Jubilee leh Pawibilkham nasiatak in ihbawl hi. Khuamual te ah Mualsuang ihphutlamlam hi. Tau te in Vantungsiansawn gamnuam ( or) Khamkhuapi note omna ding Khamkhuapi luah na ding in mark kipiak na zong hi hetlo ahihi. Pasian sem leh Pasian mizat kici te in Pasian pen bangci bang in mu a, bangci bang in kilang aa, bangcia pha hiam? cih dot na kibawl hileh miintang taangtangcia in akilang gen ding athei lo Pasian nasem leh Pasian mizat kici mitampi om ding ahihi. Pasian in mihing tawh kibang hi kibanglohi, Khutnei hi neilo hi. Khnei hi neilo hi. cih gen khiat theina thu kho Tulai Pasian nasem leh Pasian mizat kici te in agen theih loh thu ahihi. Gen mah leh zonmg uphuai nawn loh thu ahihi. Banghiam cih leh amamai ah Pau Cin Hau in Pasian omzia leh liim leh mel mukhin zo ahihi.\nTua man in Pasian nasem mitampitak te leh Pasian mizat kici mitampi tak te in Pasian amungeilo upmawh gen thu hi a, Pasian amu nuamtaktak leh amutaktak\nvantungmite lamhilhna zui in amuthei bek pa in Laipian Pau Cin Hau ahihi. Tualai Pasian nasem te leh Pasian thu um kisa te in ivanglian min zat pen Pau Cin Hau leh Pia Nuam Dim tung pan piang Vanglian pa min iliimzat mahmah hi. Amau te thuzuihna leh Amaute tungah akilang Vanglianpa min pau lap kawm sa in Pasian nasem te leh Pasian mizat kicituam te lokhoselo Company nasep lut lo in nuntak theihna in Pau Cin Hau tungah kilang vanglianpa min kawmtawm leitawitawm tawh khuasathei ihih man in kipaak huai ahihi. Tua man in Pasian amu leh Pasian kilatkhiatna liim lehmel teltheihna in Pau Cin Hau tung pan kithei khia bek ahihi.\nPrevious: Cimphawng… thu tuamtuam!!\nNext: Zolei’ Sun nitaanglo bangliang ei


url: =Tedim Town Women Fellowship Khuado :: ZOMI DAILY\nposted on 24 October 2014 at 11:34 pm Lomkholna: Khuado, News, TedimPost, Zomi\nTedim October 22\nTedim khuapi sung a om nupite kipawlna ahi Tedim Town Women Fellowship (TTWF) makaihna tawh CMBC Pawlpi Hall ah October 21 – 22, 2014 sung teng Zola phuah dan, sak dan leh Zolam dan cihte sin kawm sa kawm lam kawmin khuado hun kizang hi.\nHih ni-in tan 10 Subject 3 pan atungsiah distinction ngahte mi 4 zong pahtawina apiak ban uhah 1970 akipan Zo ngeina tawh kisai tavuan la a vai ana ding den Siamah Ning En Hau tungah zong pahtawina pia uh hi. Tan 10 ongte pen kumpi sang bek hi loin SDA Sang leh Lawibual veng a om Sia Khawm Pau Sangte zong kihel uh hi.\nZo ngeina tawh kisai kum 40 kim bang Hakha pan Nay Pyi Taw dongah vai ana ding den Siamah Ning En Hau in mipite tha apiakna ah, “I tate in Zola phuak cih thadah a kiphuaksate zong sa thei nawn lo uh hi. Tua pen amau’ mawhna hi kei, nu le pate’ mawhna hi. Ko ciangciang pen lawki hun lap kha ka hih manun sin tawm kul loin kisiam lel hi. Khristian i hih khit ciangin Zo ngeina hoih tampi leh i thu i late pen dawi vai sa kha ihih manin khangthakte siam nawn lo uh hi. Khangthakte tungah Zola phuah dan, Zola sak dan leh Zo lam dan hilh ding pen nu le pa khempeuhte’ vaipuak hi…” ci hi.\nTTWF Khuado apai khawm minkhum 123 pha uh a, mailam ah hi sang a hun limci zaw neih sawm ding leh nupite bek hi loin nungak tangval atam theithei hong kihel ding uh lunggulh huai mahmah hi, ci-in makaite in gen uh hi. Niangtui le moh tawh nisim TTWF Khuado kizang a, nuam kisa mahmah hi, cih thu kiza hi.\nPrevious: Leitangnei Zomite leh Ngeina\nNext: 2015 kumsung Ebola zatui Million tampi ki bawlkhia ding\nMy Dream ~ Dimno Pa


url: =Nute Ni Phawkna ~ Thanglam Pau :: ZOMI DAILY\nposted on 9 May 2015 at 9:22 am Lomkholna: Article, TuunlehZua\nAmasapen in Zomi sungah Nu’ akici khempeuh zahtakna tawh nakhut uh kong len nuam masa hi. Katel mahmah thu khatah Nute nipen, Nute lungdamni bek hilo in Ta’ hing akici peuhmah lungdamni zong ahi hi. Banghianghiam cihleh? Nu’ cih na omkha hikeileh Ta’ cihbang aom ngeiloding ahihlam thu ka telpha mahmah hi. Nute Ni ong piankhiatna thu i gen nawnkei dinga Nute Hoihna leh ong Itna thu i gen nuam hi.\nZogam gilkial dangtaak luatna hangin Zomite mitampi takin i itmahmah ipianna Nu’ te’ nusia in, sumleh paai muhna a awlzawkna gamte ki zuanta a, ahizongin sumleh paai i awlmuhzawk teei hang i itmahmah iNute tawh ki khen ihih manin, i lunglen ikhuangaihni zong ong tam veve hi.\nTubangmahin Nute zong a kum uh zong ong tam sem sem uha, Tate vakkikdi mah lamen leh lunggulhna nei uh ahihman in, kaci kasamah apiang kata ci’n itpi pi mah in gamdang summuhna awlzawkna gamte ah na paiding ong khaktanlo a,i paikhitteh bang mah ong genlianloh hang sun kimtan’gpeuh in nidanga na lupna khan ah utin na neekten puansilhlui te en enin akhitui uh ana nul nul na himawk uhhi.\nSianmang itna lo ngal simlei tungah ka Tuunnu’ ong itna mah lian pen ka ci cihi. Ka mang ngelhtheihloh ka neu a, kipan ka dampha het kei a, nitak ka Nu’ lokhuan vaai ong tung leh ka lupnakhan ah ong lut phei-in kata na nuam tuam na? ong ci a, khuaul gim nam pempamin sunthapaai lokho singtu giming tawling ciloin ka lutaang ong meksakmah nuam kasapen pen aa, tuni ciangdong ka damlohtheihteh ka Nu’ khutma ngai-in ka khasiatni tam pha mahmah lai hi, gamdang khuapi sungah cimek siam akicite sum tampi pi ka piaksangin ka Nu’ ong mekmah nuam kasazaw tham tham aa, sum piakhat zong ong ngen neilo lai ahi hi.\nKanu tawh phone kakiho uhteh ka damlohna te ka gen ngamlohhangin” Nangzong damhetkei mawk ci’n zoto mah ah ki lak tanghtangh in aw ” cih kammal ong vaaikhakden aa, lamdang kasa mah mahhi.\nNidang aa, ka Pa’ ong kam vaaikhak ngei “Na Nu’ uh khasiasak kha peuhmah kei unmaw na neu lai vua sathem nengnokhat agawltungsa nangawn awkkha kik in ong muatsa nahi uh aw” ong cih kammal ka belkha in Nute ni ong tu’n ciang ong phawk sak zelhi. Ki damlo, tun dampian ta dammawh kaangkuan gonghthak cih khat ong omleu leu saduhlua, sasehlah leizolo khawisa Ak gawhdinglah innkuan aa, nekkhop ding agawhtak zong neilo, ei dammawhte ading a, agualnokhat ong gawhsak Nu’ ten agil ong bawlsak, anek tatensi!\nMitampitak in kei Nu’ neinawnlah hilo ing aa, ci’n Nute ni thupit ngaihsutlo uhhi. Ahizongin Nu a nei nawnlo ten zong thupit bawl veve leh ka utmahmah hi. Banghanghiam cihleh? Nu’ omlopiaa, i thupi bawlna in itna leh zahtakna man hia, Nu’ te ombek aa, hihlop lopna in aki neih mawktawh kibangzaw hi. Zomi sungah ih Nute ih biak Pasian in thupha ong piak sak henla, cidamna thupha leh khansauna thupha ong piak sak kim ciat tahen. Thanglam Pau\nPrevious: Nute Ni hong piankhiat dan ~ Siam\nNext: Pate Ni leh Nuteek, Pateek ~ Hang Khan Lian


url: =Solkha tang nuai ah Tedim khuapi (11) ~ Hau Za Cin :: ZOMI DAILY\nposted on 26 January 2015 at 4:57 pm Lomkholna: Article, Hauzacin\nZomi a hong bawl Pasian tungah lungdam ko tawntung ni. Banghang hiam cih leh i Pasian pen eite tungah hoih a, a bawl minamte kem in a hu hi. A khangto ding minam peuhmah in langpanna a phulsuak kul a, langpanna, lehdona, minsiatsaknopna cihte a palsuak zawh kei leh minam lian leh minam picing suak ngeilo hi. A kul leh zong – a kul banga semin a khantohna ding a sep kul hi.\nPasian in Zomi te hong it ahih manin nek ding a kicin loh laitak in zong hong puksi saklo a, hong kihuai ta kei leh Ama khut hat in hong huai hi. Hong minsia sak nuam, hong gal bawl te mai ah an hong lui in nuamtak in hong nesak a, hong lamto in lungmuanna leh lungdamna hong pia hi. Zomi te in midang siatna dingin a sem hetlo minam ihi hi.\nMinam dangte nangawn a it a, a kem, a puah, a lamto te i hi a, i nektaang, i neih ding taang, i ngah ding taang nangawn a pia ngamte i hi hi. Tuate Topa in thei ahih manin Zomi te lungsim ah itna hong guan a, tawldam mahmah hi. Mite siatna dingin geelna hoihlo, lungsim sia tawh sem ding cihbang a neilo minam i hih manin Zomi ka hih ka angtang mahmah hi.\nHih lai ka gelh laitak in leitungbup ah Zomi te adingin hunpha hong kihong a kisimna ah ZOMI ciin gelh theihna ding hunpha hong kipia hi. Minam khat banga hong bawlpa in minam a i din ding hong deih in hong khual a, hong huai in hong hu hi. Tua manin hih bang hunpha nang leh kei Pasian itna a ngah taklo nangawn in ‘hehpihna tawh’ (by grace and grace alone) i ngah hi.\nPasian ziakai ngeilo a, Pasian in a hun lap a, Pasian in ‘a hun cingta hi’ acih ciangin sem lel hi. Piangsak lel hi. Pasian in a piangsak nate kuamah in dal zolo hi. Dal sawm taleh lehvat ahih manin Pasian lang ah kuamah pangzolo a, Zomi te lam ah Pasian pang tawntung hi.\nPasian in ‘hi hen’ ci peuh leh leitung kumpi hat pen Egypt kumpi Pharoah nangawn in ama huangsungah sila sem likliakte nangawn lencip zolo, lencip theilo hi. Pasian hih hipeuh leh ‘lamdang si e, lamdang si e’ cih tawh kilumlet ziauziau lel hi. Pasian hih hi peuh a guk gamtatte nangawn in kiselcip zolo in a lungsim vua ngaihsutna ginalo leh sepna ginalote nangawn pholhkhiatsak in mite muh dingin mite mai ah lak hi. Pasian mai ah a kiselcip thei khat zong omlo ahih manin thudik, thumaan, truth pen hong kilang veve dinga nitumma in Pasian in thudik hong mu sak ding hi.\nHih lai ka gelh laitak in Tedim ah thupiang khat om hi cih kaza hi. Zomi te khuapi ah hih banga hong gamta ngam, hong kiphasak ngam, hong sem ngamte Zomi te in manlang tak in i khuapi pan i hawlkhiat ding, i delh mang ding ahi hi. A sem mimalte kua hi a, a hihte kuate hiam cih Zomi khempeuh in i theih ciat dingin a min uh pulak in a mel uh pholak ding a kisam leh a peelmawh ahi hi. Zomi te hong langpang ding leh hong linglawng sak dingin hong kipante khempeuh Zomi te in dal kei leh kua in dal ding ahi hiam; Zomi khempeuh in nakpi takin i dal ding ahi hi.\nPasian in thei a, Pasian muang in kal i suan dinga, Pasian in hong kem in Zomi hong langpangte mai ah hong gualzawhpih ding hi. Zomi te in a hunhun in i sep ding kisam hi. Topa hatna tawh i sem dinga, Topa tha muangin hong langpangte khempeuh mai ah gualzawhna mualsuang i phut ding hi. A kigen ngei ka zak thu khat pen: Mikang gam ah innkuan khat in gul a khawi uh leh a gol ciangin a nu leh pa vakkhiat kalin a tano te khat khatin na mang zel uh hi. A thu a theih uh ciang tua gulpi in a valh zel ana hi hi, kici hi.\nKhuasung vak kawikawi, cina veh: Zomi te pen a ki it leh a kihuai, a kiveh, nopni dahni ah a kidelh vanvantehi hang. Ka seppih te innkuan leitung natna cidamlohna hanga thungetna ah ka phawk dente uh ka hun neih bangbangin delh in ka va veh a, kikhop nangawn ziakai in cina vehin ka taai hi. Zomi sisan sunga itna omsa hanga ka kalsuanna pen ka minphatnop man hilo hi. Ka min deih man hilo hi. Ka kithukhualsak tawm man leh a kilawm ding ka sep hilo hi. Mite hong pahtak ding leh mite lungdamna dinga a sem zong ka hi kei hi. Zomi ka hih manin Zomi a hong bawlpa in Zomi te ngeina ah a omsaksa a zangkhia bek ka hi lel hi.\nZomi ka hih mana ka sep ding a sem ka hilel a, ka sep manin kei mimal minphatna zong omlo a, kei mimal phattuamna zong om tuanlo in kei mimal thupina zong kibehlap tuanlo hi. Zomi hihna, Zomi ngeina a zuun hilel ka hih manin Zomi khempeuh sep ding tavuan (Zomi National Duty) khat a sem ka hi lel hi. Nang zong Zomi ngeina na zat ciangin nang minphatna hilo in na minam hihna a kem na hilel a, Zomi a zuun a kem a puah na hilel hi. Tua pen mihing khata i pian khit ciang i pianna minam tung ah i seploh a phamawh ‘duty’ ahi hi.\nKum 50 Pha Hai Tawh Tui Dawn: BC 4050 Capt. Kai Za Dal, 2nd Chin Rifles, Burma in a zat ngei maan hai (glass cup) tawh 17 March 2014 nitakin tui ka va dawn kha hi. Pu Capt. Kai Za Dal pen Pa Pau Khan Khup, Singapore i pianna pa hi a, galkap sungah aksi thum suang bu a sem a pension ahi hi. Zomi sungah Vanleng Hawl Colonel Pau Khan Thang te inn tawh kizom lian in Lawibual Veng ah inn a nei uh ahi hi. Ka va hawh nitak in Captain pa vanzat lui teng ka mu a – namsau khat, galkap singkuang, niangtui hawpna maan hai, a maan uh leh vanzat pawlkhat – thupi sa in kum tampi a kikem van manpha hi ciin ka ciamteh hi.\nMinphatna tawh a ngah Silver Sword bang a pai leh a bul khawng Silver vive tawh kibawl hi in, a namsau zong a hiam mahmah lai ahi hi. Minphatna tawh hibang a ngah Zomi sungah bangzah a om tam maw ciin ka ngaihsun hi. A singkuang tungah “BC 4050 Captain Kai Za Dal” ciin kigelh ahih manin hih bang vanlui manpha a kikem pen mailam ah Zomi te in thupi kisa semsem ding hi cih ka um hi. Glass Cup pan tui dawn zong a tui a lim tuam liang tawh kibang hi. A taktak in bel a tui a limna a kibang hi a, a tui hai thupi kisa in min nei ahih manin a limzaw bangin a kingaihsun tawm ahi hi.\nMihing pen laphuakpa khat in, “It lehang a mel hoih, mudah leng a mel sia” a cih bang ahih hun tampi om hi. Maan hai pen kum 50 val upa khin cih thei kei leng i tui dawn zong a ngeina bangin kidawn suk ziau ding ahi hi. Inntekte ann hong huan, Sialsa leh aksa, Voksa leh ankam, mehteh mehgah te a limna bel gen kipan vet dah ni; Singapore ka tun kik ciang ka gilkial sim in ka mitkha ah hong kilang pahpah!\nSolkha Tang Nuai Ah Tedim Lamdung: Ka ciah ding nizan uh hita! Tung solkhapi lah taang pha semsem, lungzuan huai phial hi. Nidang in khangno cil, tangval lai in khuadangah khawmpi khawng kisim, i muh ngei hetloh nungak khawng kimu, hoih kisa, lah kihopih nuam, kihopih ban mello, kihopih nading hun tam kingahlo, Nipini kitung, Nipi nitak kikhop tawp ciang a hun hong bei ziau… a zing ciang kiciah ding hita, tua zan a i lungsim a hi giugiau pen nak thuakhak hiven!\nTua nungak hoih i sak khawng va kimuhpih nuam taleng amau zong a khuapihte khawng tawh hun na zang uh, midang khawng tawh na kiho uh, na kikhawl uh; i theih kikkik leh mi lawmngaih khawng na hizaw lai!! Solkha tang nuai ah kua theihpihloh lungzuan sial in kivak dawidawi thei… Kua theih loh in en na thuak mahmah cih bang e…(no zong tua bang na hi tam uh maw, theisam keng e)…\nGZA Khawmpi a 2veina lah nitak Sia Rev. Dr. Gin Khan Khual in Zomi i hihna leh Zomi a hong bawl Pasian gelsiamna a thupina leh Zomi hih a angtanhuaina cihte a gen khit ciang Zomi lasiam te in Zogam leh Zomi itna ngaihna la hong sa ziahziah uh a, mipi khutbeng in kilam ziahziah a, cimlo tak, am tak, khialah pipi in a kitawp khin ahi hi.\nZan khatang lah vak pha semsem, FBBC&S kong mai pan Lawibawl lampi tuaksuk leng miksi vak nangawn kimu thei phial dingin khuavak a, khapi taang a, Zomi naupang kikhawm te lah puanza leh puanlum tawh kitun in inn lam zuanin ciah hialhial uh, kizui damdam uh a, nupi leh papi te zong a khut vua datmei a tawi uh khatveivei kapvak zeuhzeuh in kizui uh a, a nunglam bek uh kimuta a, mi khempeuh inn lam zuanin ciah zangzangta uh hi.\nZolia leh Zotaang bel sep ding sen ding, hih ding a omlaite semin thanuam takin diang ziahziah uh a, den ciang Solkha tang nuai ah itna sinthu kihilh in lamdung khavak ah hong kizui damdam ding uh a, bangzah in Zogam leh Zomi khuapi etlawm sak ding uh hiam cih ka ngaihsun ban kei hi.\nA tom in ci leng a tawpni hita ahih manin mi khempeuh in a inn lam uh zuan a, zing cianga a ciah khia pah ding kei nangawn adingin hong lungzuan huai mahmah hi. Lungzuan behlap dingin Thangmual dawn pan kikhop tunga datmei bang hong vaksuk lela Tung Solkhapi zong vanlai tungta in i lutung san pan hong taan suk hihiai a, a vak no mikmek in nungakte muk ah muksanza a kilawm zah lian a kinuh, a mai vuah a kilawm zah liana powder a kinuh uh bangin puang phiupheu a, ngaihsutna sau vaksak mahmah hi.\nZomi laphuaksiam lengtong Pauno te in ‘Solkhapi’ la lungzuang taka na phuak thei uh i cih pen a mun ah om uh ahih man na hikawm hi. Tua zaha khataang nuam bel mun dangah kimu hetlo mah hi. Tedim pen khuavot pian, lah votlua lo, huih siangtho sak lian ding khawngin vot a, khavak zong a liah ding omlo in vaak tuam se hi.\nKa ciah ding nitak hita ahih manin Tedim khuasung khavak ah zan khat ciangciang kei zong vakkhia dih ning e ciin ka diangkhia hi! Lawibual pan khe tawh vakkhia in lamdung ka zui uh a, Zolengthe lam zuanin ka pai pheiphei uh hi. Lampi bawlna suang sik mawtaw golpipi te leh suanghum kisung ding lamgei a kisung viatvuatte cih loh muh ding om mello a, khuasung vak bel kipelh ziahziah in Zola khawng kisa ziahziah hi. Huih lah siangtho in vot hiauhiau a, inn te lah a tung sikkang vive ahih manin a lui pian hangin mial lua lo hi.\nInn umna singpekte zong hoih in etlawm mahmah a, to thei mahmah ding hi. Vak pheiphei in nuam kasa semsem a, lampi khempeuh lah suanghum kisung khin in a behlapna ding a suanghum kisungte tung khawngah ka tuang pheiphei uh hi. Tua laitak in lawmte khat motor cycle tawh hong tai vauvau a, “Koi ah pai ding?” ciin hong dong a, “Solkha taang am” ciin ka dawng ziau uh hi.\nTangval lai hi in cih simsim nu tawh lamzui hile’ng bangzah takin a nuamzaw lai tam!\nLawmte in hong kha nuam a hong hawhsawm ahih manun inn lam zuanin amau motor cycle nungah ko zong inn lam zuanin ka kilehkik uh a, inn ah holim in Tedim ka zin ka kisiklohna khawng ka hilhhilh pong hi. Ka paikik ut thu leh Tonzang, Cikha, Tuithang, Kaptel, Lennupa leh a dang tampi ka hawh utlai thu ka gen pihpih hi. Nong zin nak leh na utnana ah hong zinpih thei ning, nong zin ding hong hilh khol peuh lecin kei zong na ki-awngsak ning, ciin hong vaikhak a, kei zong ka paikik hun ding ka lawp semsem hi. Ka paikik hun ding mitsuan in ka om laitakin tua nitak Solkha tang a hoihna nangawn ka mangngilh kha man liang hi… Topa bawl ni leh kha te, van ah aksi te nakpi in etlawm in hoih si e… (zop lai ding) Hau Za Cin\nPrevious: Athangpha semsem Thangpaa tawh holimna\nNext: Sum om peuh leh na khempeuh a lem (kicing) takpi mahhiam?\nKorea gamsung ah mawtaw 100 val ki phukhagawp, mi 2 si


url: =ZAM Thupuak :: 18 Feb 18 (Zomi Nam Ni ah) :: ZOMI DAILY\nposted on 17 February 2018 at 12:56 pm Lomkholna: News, ZAM, Zomi\nZOMI NAM NI AH LAAMBANG PAAK KHAWMNI :: “February 20 ni “ZOMI NAM NI” hi ih cihcih zingciang hong tungkik ding hi a Malaysia gamsung a om Zomi U leh nau ih vekpi in laambang paak khawm leng “Lungdeih zatam libangcing ding” ci-in ih Zomi National Day 2018 Committee mintawh pello nong kihel nangin kong zawn uhhi. Zomi Nam Ni 2018 Zingmangpi ding Pu Go Sawm Khup hi dinga music tumsiam te leh lasa siamte tawh nopci takin kibawl ding hi.\nZOMI NAM NI PANKHOP NGETNA: Thupuak ah RM tawh hong kipulakna mahbangin Zomi Namni a ding mimal han ciamna,khua kipawlna, Pawlpi ciatpan na veinate uh nong lahkhiat manun lungdam kohna kong taangko uhhi. A kihel kha nailo na min, khua leh pawlpi min a om leh Zomi Nam Ni ciang Usher te kiang ah zong kipia theilai hi. Zomi a ding nabeina khempeuh Topan azah tampi hong dipsak henla, Zomite ading Pasian hauhna nang tungtawn a zek ziahziah dingin sianin hong siam ta hen.\nSECURITY TAWH KISAI: Hongtung ding Zomi namni ah security dingin palik leh Rela te hi ding a, Buaina bawl Zu kham, kitawng, kilai a om leh palik ten tavuan hong lak sak pah dinghi. February 20 ni Zomi namni a hihmah bang in Kuala Lumpur sung a uk, palik thunei zumpite phalna tawh kibawl Zomi Namni a hihman in buaina nabawl keinak leh nang a dingin bangmah lau huailo hi.\nZomi Nam Ni ah lasiam minthang Pu Lengtong Pauno, Sm Sannuam, kawlgam pan hong zin Lasiam Muanpi, Ciangnu te ahi zongin Guitar siam Ginpi leh Mgmuang te in zong guitar tum siamna hong lak ding uhhi. Tua ban ah 2017 Zomi Idol Malaysia Top 3 lasiamte in zong Zomi Namni pahtawina ah langaih nono hong zai ziahziah ding uh hi. Tua bek thamlo in Malaysia Zomi Khangno te in zong Choir nasiatak hong sa ding uh ahih manin ki ngak lah mahmah hi. Zomi ngeina lam tuamtuam zong kilam ziahziah ding hi.\nPAHTAWINA: Zomi Cup football leh Table Tennis ah kimawl siam, a madawk deuh teng zong pahtawina om ding hi.\nZomi Nam Ni fund sum zon na I bawl lucky draw zong tua ni in hon nan kinei ding a, a lei kha nai lo tein zong Zomi Nam Ni ciangin kilei ziahziah thei lai ding hi.\nZOMI NAM NI TAWH KISAI ZAKSAK NA: Malaysia a om Zomi ten kumsim a i bawlden i mi nam ni a sawtloin hong tung ding hita hi. Abeisa kumte mah bangin tu kum zong thupitak leh picingtakin bawl theihna dingin sum leh paai tampi hongkisam ding ahih manin muanna leh lam etna lianpi tawh Zomi Nam Ni Committee in Khua kipawlna khat ciang RM200 leh pawlpi te’n RM300 tawh mapang khawm ding I kizawn hi.\n2018 ZSM LAIBU KINGAH TA HI :: Malaysia zomi Genvai Kipawlna (ZSM) 2018 a ding kilut thei ta a, ZSM laibu te zong kila theita hi. ZSM lutman mi khat ciang kum khat ai RM 20 hi a, hih na lutna hang tawh aham sa adong tuak I mipih te a panpih, a dah akap hun ah a khitui anulsak na hi gige hi. Hih ZSM ah member na lutna in nang ading a pia na hikei a, pan pihna akisamte a panpih na hizaw hi. ZSM ading panpihna zong kipia thei a, mimal, Khua kipawlna leh Pawlpi mintawh kipia thei hi.\nDATA COLLECTION BAWLTE UNHCR TE KHUT SUNG KI AP THEI\nNung kal sungin pawlpi tek pan ih kaihkhop Data teng pen Pu Zo Khai in UNHCR ulian te tawh a kimuh sung mah in UN ulian te khut sungah na ap sak thei hi. UN ulian te tawh kimuh na ah zong vai tampi kikum khawm thei hi. Hih pen Data kaihkhop I kipatna hi pan ahih na tawh kizui in mailam ah UNHCR te kiangah Data te ki ap kik zel nuam I hih manin Pawlpi sia te leh upa te in kaihkhop sa in nong neih sak na dingun zong kong gen lailai uhhi.\nAUSTRALIA PAN PU ZO KHAI HONG TUNG THEI :: Australia pan in Zomi te veina tak tawh hong pai Pu Zo Khai in 14 February 2018 ni in UNHCR zum ah ulian te tawh kimu in tuhun laitak Zomi te hamsatna teng pulakna hong neih sak thei hi. Ih kaihkhop I min sazian teng ulian te kiangah hong ap sak thei hi. Tua pen kal khat ih suan na hi pan ahih manin pawlpi siate/upa te in ih pawlpi member sungah UN nei leh UN a nei nailo hoih tak khensa in nong neihsak ding uh zong hong gen ung.\nAki cingzaw in PDF File ah >>>\nTua ban ah khua makai te in ih khuapih te pawlpi neilo kuamah om sak kei ni. A beisa hun ah pawlpi ki apna nei lo tampi tak mah om ih hih manin pawl kiap na nei lo cih bang ih om loh nang leh Malaysia khua hun haksatna te sungah Khua makai, pawlpi siate leh ZAM zum tawh kizom tangtang ni.\nKHUA MAKAI TE TUNG HUH NGETNA :: Thu leh la khat peuhpeuh ah kizopna a manlang leh a lem semsem na dingin makai thak te in hehpihna tawh na phone no. te uh nong update tangtang na dingun kong zawn uhhi.\nPrevious: Laisiangtho ~ Tdkhen\nNext: Malaysia, Pahang sung aom Hotel khat kicim, mi 90 ki hemkhiasak\nSlovenia gamsung ah mawtaw 50 val ki phukha gawp in mi 4 si, 25 liam


url: =2. A Dupvom Deedaa Mitgeii Nihte - Zomi Adventist Innkuan\n“Ka pasal zulungvei hi-in, hih khempeuh ama’ hong saatna ai ve,” ci-in, kapkawm in Doreen in gen hi.\nAhi zongin Doreen ahihleh a hunlemtaang a om simin ciah zeel hi. Ama’n kum khat a phapan tangeek khat nei-a, Papua New Guinea gam a om, Mount Hagen kici khua ah, a teeknu in keem hi. A tano naakpi takin phawk ngeungau zeel hi.\nDoreen in a lungsim khempeuh a sun khiat nadingin a lawm it mahmah Talitha hong mu ahi hi. Doreen te’ inn panin nai thum sung khawng mawtaw a ki hawl na, Kundiawa khuapi aa om Simbu Teachers College ah anih un sang siamah sin uh hi.\nKoici bangin tha piading cih Talitha lung himawh hi. Ahi zongin nupite pawlkhat, nupa kikaal vai buaina tawh akem nu’ kiangah thu dongh dingin a va pai lai-un, a nu’ gen thute hong phawk kik vat hi. A nu in tua nupite kiangah, Lai Siangtho tungtawn in pilna a zon khiat ding uh ngaihsutna hoih pia zeel hi.\nAmau tegeel khaan khat sungah, a om khop ciil vua kipan in Doreen in a phawk khaak a masa penpen in, Talitha in zingsang biakpiakna a neih den lam ahi hi. Zingsang nai 5 sim in Talitha tho-in thu ngen-a, Lai Siangtho sim den hi. Tua banah Talitha’ nulepate pen zuu tawh kidiah dente ahih lam leh, Talitha pen Seventh-day Adventist nupi hoih khat in khansuah in, nisim biakpiak ziadingte zongh a hilhsa ahihlam zongh Doreen in hong nung theih hi.\nKhatvei, a inn ah a ciahna pan in a bawda vuah Doreen hong tun kik ciangin Talitha in ama a’ ding lametloh-letsong khat na pia hi. Tua letsong pen, ‘Talitha in Lai Siangtho tangthu pawlkhat laidal tungah a gelh’ ahi hi. Tua tangthute’ sungah Johan 4:1-42 sung-a, Samaritan numeinu’ kikheelna zong kihel hi. Tua laidalte Doreen’ khut sungah a pia hi. Tua banah, 2017 kum, Kuata masa sunga, Naupangte’ mission news tangthu khat zong teikhia-in, tua zongh a pia hi.\nDoreen in tua tangthute hoih sa mahmah in, adang zong ngetbeh lai hi. Talitha in, abeisa kumkhat lai-in, a pianna a pa a’ dingin thu a ngetsakna leh a pa in Pasian a saan pak het lohna thute aa kipan, a thungetna hangin a pa, palikte’n manin thongsungah a khumna thute, leh lungnuam tak-a biakinn ah, a innkuan un apaikhop nopnate, doreen’ tungah genzel hi.\n“Nong ciamnuihna maw nu?” Doreen in ci phialmawk hi.\n“Ong ciah in la, nang ma’ mit teekteek tawh hong en ve, bawi” ci-in ateeknu in dawng hi.\nDoreen inn ah hong ciahkik ciangin, ateeknu’ gen singno huan nopci mahmah pen ama’ mit teekteek tawh hong mu takpi hi. A pasal in ahih leh a zi le a innkuanpih khempeuh hoihtak in akepding ahong kipatciilna hong hi ta hi. A zudawn zongh khawl khin ta hi. A khuazang un a umh zo kuamah om lo hi.\nA bawdaa vuah kilehkik pak in, Doreen in a lawmnu Talitha nakpi takin angpom in lungdamna khitui luang kawm in lungdamna ko hi.\nTalitha’ tungtawn in vantung Pasian a theikhia mi tampite lakah Doreen zongh, khat ahi bek lai hi. Kum sawm le kum kua khawng bek phapan hi mah taleh Talitha in nadang khempeuh sangin Jesu le Ama’ Dikna thute bekbek gen nuam den hi.\nPrev post ဗိုက်ကအဆီပိုတွေကို ဖယ်ရှားချင်တယ်ဆိုရင် ဒီဖျော်ရည် (၃) ခွက်ကို အိပ်ရာမဝင်ခင် သောက်သုံးပေးနော်\nNext post ZSS 2: A HOIHZAW LEITHAK KHAT GEELNA


url: =Yangon khuasung ah BRT Bus Company thak kipanding :: ZOMI DAILY\nposted on 29 January 2016 at 11:08 pm UTC+9:30 Lomkholna: Myanmar, News, Sawltak, Yangon\nYangon khuapi sungah February 12 ni akipan atomin BRT akici “Bus Rapid Transit” System kipan tading cih Irrawaddy News in genkhia hi. Hih BRT pen amasa penpen in 8 Mile Junction panin Pyay Road dungah taisuk ding a, Bogyoke Aung San Road anawkphei khitciang in Kabar Aye Pagoda Road dongah taisuakding cihi.\nHih Bus Rapid Transit (BRT) ah akizang dingin Bus athak sitset 18 ki behlap a, hih Bus 18 tengpen atung a lampi ihgensa dungteng ah kileh thapaiding uhhi.\nHih Yangon khuasungah akipan thakding ahi Public Bus Company ah Committee panmun neipen Maung Aung akicipa hi a, amahpen Ministry of Commerce ahzong Adviser asem kawm laitak ahihi. Maung Aung ii genbehna ah hih lamzik First Route tawh kipanto photding a, Bus athak adangte hongtunbeh ciangin damdam in lamzik Route te ki behlap totoding hi ci’n genkhia hi.\nBus saap pen namkhat bekin ki lading a, Flat Rate 300 Kyat bek hiding hi.\nHih Bus Rapid Transit (BRT) ii ngimna lianpi pen ahihleh Yangon khuapi sungah mawtaw kigaklua, Traffic Jam lua ahih manin, tuateng aphattuam nading cih ahihi. Hih Project pen Phases tuamtuam in khen uh a, amasa pen Phases azawhtheih nading in US$ 19.2 Million ahih keileh Kawlgamsum Kyat 25 Billion beiding cihi. Sumbul abeiding te pen kumpi leh Private Company te in kipawlkhawm in hong vaihawmding uh ahihi.\nKawlgam hong khantohna tawh kituak in Yangon khuasung ah mawtaw hongtam luamahmah a, lampi kigak semsem hi. Nisim in Company tuamtuam panin Bus tampitak in khuasung nawkden himah taleh khuasung kikawmna pen ki mazangthei mahmahlo hi. Tua hi a, hih Bus Rapid Transit (BRT) System hongkipan taktak leh Yangon khuasung kihawh kikawmna tawmbang hong noptuam zawdeuhding in ki lamen hi. ZD Sawltak #zomidaily\nPrevious: Satan a kii tawh ong pai lo\nNext: Hong paakta lua ing bawih aw


url: =Singapore ah Sakhituihup “Rainbow” lamdang khat kimu ~ ZD :: ZOMI DAILY\nposted on 20 February 2017 at 8:31 pm\nSakhituihup ihcih “Rainbow” pen atheilo omloding hi. Ahi zongin tuni (Feb 20) ni in Singapore ah akimu Rainbow pen tuamdiak in, zong etlawm mahmah kici hi. Fire Rainbow acihte hiding ci’n kigen a, Singapore muntuamtuam panin kimuthei kici hi.\nNational Serviceman alutlaitak ahi Aaron Toh kici kum 23 aphakhin khatin Straitis Times tekiang agenna ah tuni nitaklam 5pm hunpawl in Bishan 8 Condominium aom Swimming Pool gei ah ka omlaitak, vantung ah atang ngawh mahmah, Rainbow tuamdiak khat kamu ci’n genkhia hi.\nNidanglah hilo in, tuamdiak mahmah cihi. Mei asunglam panin avang atangkhia tawh kibangin, adenciangin tuapen Rainbow hongsuakkhia cihi. Hihbangin amuhpen amahzong lamdangsa ahih manin etsuaksuak a, Minute 15 sungbang sawt cihi.\nManzaih a ukmahmah khat ahi Photography Enthusiast Scott Cheng kici kum 16 aphapan sangnaupang khatpa inzong hih Rainbow pen na galmuh hi. Amahpen Bishan Street 25 ah aom hi a, tuapan in hih Rainbow galmuh in lamdang kasa mahmah cihi.\nPawlkhat in Fire Rainbow acihte hiding in ummawh uhhi. Hihpen Photoshop cihte tawh aki bawltawm hilo hi. ZD Sawltak #zomidaily\nPrevious: Numei khat mawtaw in ataihlup khitlian in apumpi pan akha pusuakkhia ~ ZD\nNext: Hitler ii Telephone zatlui $243,000 tawh kilei cizen ~ ZD


url: =Numeino kum 5 bek aphapan khat apu in zahmawhvai tawh bawlsia ~ ZD :: ZOMI DAILY\nNumeino kum 5 bek aphapan khat apu in zahmawhvai tawh bawlsia ~ ZD\nposted on 2 March 2017 at 11:02 am Lomkholna: Malaysia, News, Sawltak, World\nAnu leh apa aki khenkhit ciangin akemding omlo ahih manin, apu api te’n akep uh ahihi. Ahi zongin tua numeino kum 5 bekbek aphapan pen apu in zahmawhvai tawh nabawlsia “Sexually Molested” cih theStar pan kiza hi. Tua abawlsia apu pen apu taktakbel hisamlo a, apukik “Step-grandfather” ahihi.\n(Note: Zomi sungah Nukik leh Pakik cihte kizakha zelzel himahleh Pukik leh Pikik pen ki tamzak khollo hi. Ahi zongin Step-grandfather himawk ahih manin, Pukik kongcih uh ahihi.) Malaysia, Sarawak State sung aom Miri City sungah thupiang hi a, numeino akibawlsiat pen February khakipatlam ahihi.\nNumeino ii anupen kum 21 bek hipan a, apa tawh aki khenkhit ciangin pasal neikik ahih manin mundang ah omsan a, numeino pen api leh apukik in akep uh ahihi. Khatvei anu ahawhlaitak in atanu zahmawhvai tawh kibawlsia cih mukhia hi.\nAnu inzong atheihphet in Miri Police te kiangah nung Tuesday ni in Police Report bawlpah a, abawlsia apuzong kiman pahhi. Apukik pen kum 40 gualpawl kici hi.\nAnu in Police Report abawlna ah hih numeino pen apasal masa tawh ta khatbek aneih uh cihi. Khatvei atanu omna ah ahawh laitak in atanu in anu kiangah azahmawh na asaklam genkhia a, tuapan in bangcinat cih adot ciangin apukik in abawlsiatlam genkhia hih manin, tuapan aki theikhia ahihi.\nMiri police chief Asst Comm Khoo Leng Huat kicipa inzong hihvai tawh kisai in gencianna neikhia a, tua abawlsiapa “Suspect” pen Tuesday nitaklam in Pujut Corner aom Coffeeshop khatpan kamankhin uhhi ci’n genkhia hi.\nMiri Police te’n hihvai kancianna, velcianna neiding uh cih kiza hi.\nRelated: Sangsia khatin sangnaupang numeino khat buan, kum 24 thongkiading ~ ZD\nMalaysia gamsung ah hihbangdan zahmawhvai thupiang tamdeuhhiam, apa in buan cihmah, sangsia in sangnaupang buan cihmah, apano in buan cihmah, apukik nangawn in buan cihmah thuthang ginalo tuamtuam tamphadeuh hi. Ei kipawlna, ei innkuan baangkuasung, ei Community sungah hihbangdan aomlohding, aomkhakleh aomzia bangci ziatheihding, bangci bangin Report bawlding cih theihsaknop manin Zolai tawh hongki suaksak zelzel ahihi. ZD Sawltak #zomidaily\nPrevious: Piancit pai kum 100 cinh phawkna Tedim ah 11/11/2017 ni in kibawlding\nNext: Thai ah Kawlgammi 2 sihdan mah kipiakik veve ~ ZD\nPenang ah Condo khat meikanggawp in asungah a awkcip mi 6 te ahunlap in ki honkhiathei


url: =National Education law etna ~ Zomi Times :: ZOMI DAILY\nposted on 11 December 2014 at 2:13 pm Lomkholna: Myanmar, News, ZomiTimes\nNovember 12-13 sungin Kawlgambup Sangnaupang Thukin Khawmpi om a, thukhensatna bangin November 14-17, ni 4 sungin Kawlgam sangpilna Ngeina tawh kisai lungkimlohna hangin lamzuihna nei uhi. Sangnaupang 300 lamzuihna ah kumpi tungah deihngetna nam 6 nei uh a, ni 60 sungin kumpi in athudon kei leh Kawlgambup ah sangnaupangte kitom ding hi ci-in khauhtakin thu zasak uhi. Hi thu hangin sangzum panin thuneite in sangnaupang makai 10 tawh kimuhna nei uhi.\nSangzum uliante in Ngeina kheltheihna ko tung ah omlo-in Innpi bek ah om hi, zattawm thumeilet bek bawl thei ung acih ciangin Ngeina (law) apuahpha thei kumpi leh Innpi bek tawh kimu ding, ni 60 sungin thukizakna a’om kei leh gambup ah lungkimlohna kilak ding hi ci-in hangsan takin genngam ta uh a, hizong Democracy gah hi ci-in kigen hi. Kumpi luilai hileh khumcip ngah ding uhi.\nNational Education Law sung ah kumpi ukcipna (Top down policy), Mipil misiamte mapanna ding abit kipialo, Sangnaupang kipawlna suakta tak a neihtheihna ding pialo, Democracy sangpilna tawh kilehbulh, NNER Sangpilna lam kipawlna thusunnate kihello cih thute hangin galkap hunlai sangpilna ukcipna tawh kibang hi ci-in lungphona anei uh ahi hi.\nSangzum panin Sangpilna Mangpi Dr. Daw Khin San Yi, Siapi U Than Oo, Professor Dr. Aung Min, Professor Dr. Khine Me, Law Professor Dr. Daw Khin Chit Chit, Professor Dr. Chin Naing Oo, Dr. Myint Thein kihelin Democracy Sangpilna Makai Committe tawh kimuhna ah media group 30 val mai ah suakta kilangtangin holimna neihna zong Democracy gah hi. Kipawlna leh biakna ah zong hibangin mipi deihna pulak theihna pen mipi lunggulhna lianpen ahi hi.\nDr. Mg Htin (Mandalay University Siapipa) in agenna ah National Education Law pen Sangzum pan group 18 in Yangon Diamond Jubilee Hall ah zum hongin mipi tungah ngaihsutna kila hi. State leh Region sung ah zong minam leh mipil uliante tungah thu kidongin Nipidaw kimuhna pan Draft kibawl hi. Mipi Innpi inzong minamkim, mangpizum tuamtuam, party makaite leh apualam mipilte dongin Draft khat bawl uh a, hih Draft nih gawmkhawmin Minam Innpi ah puakin Gambup Innpi ah kikup khit ciangin President tungah etkik dingin kipuak hi.\nPresident in thu 25 puahkik ding acih hangin 19 bek kisansak hi. Hih Law (ngeina) pen kumpite ukcip dingin kibawl lo-a, limtakin sim leng kitel mahmah hi ci-in apuahnoplohna thu gen hi. Sangzum mangpi Dr. Daw Khin San Yi in zong akizang nailo upadi pen puah dinga kitomna in sep ding makhelh hi-a, eideih bek kiguang theilo, kikum khawmin guanhuaite kiguang thei hi ci-in gen hi. Ahi zongin hih ngeina abawlte galkap leh USDP galkaplui kumpi mite vive bawl hi-a, Democracy tawh kituak nailo ngeina hi ci-in mipi leh sangnaupangte in mu hi.\nSangnaupangte deihngetna in sanglam bek tawh kisai abat hangin adang thute ah zong tulai ulian kumpite nasepnate kimuang zolo, ki-um zolo, kilam-en ngam nawnlo hi cih kilang hi. 2015 ma 2008 Danbupi puah kizolo dinga, kiteelna kibawl masa ding hi. Tua hikei leh ki-ukna kikhelmang ding hi ci-in Innpi ukpi U Shwe Mann in agenna hangin 2015-2020 sung galkapluite in amau deih bangin uksawm uknuamlai uh hi cih kitel hi.\nNipidaw, State/Region leh District, Myone galkaplui uliante mipi in guigawp ta hita leh Galkap neihsa Upaing Company leh galkaplui uliante neihsa Company tuamtuamte hutnopna hangin mipi deihna leh kisapna mulo kineihin amau ut bangin Kawlgam neihsa zeek nuamlai uhi ci-in mipi lungsim ah om hi. University siapite in ko mimal min tawh kimu nuam hi ung cinapi kumpi laihawm ah sangzum min tawh kimuhna om hi ci-in suah uh a, sangnaupangte hehna sang semsemin mikhem zuauphuak kumpi ki-umzo nawnlo hi ci uhi. Hithu in adang thute ameizop khak ding patauhna zong om a, sangnaupangte kitomna peuhmah ah buaina lianpi tawh kizom thei hi ciin kigen hi. Tua hiin Democracy ukna deihte pilvan huai hi. Ref: DT Editorial (Zomi Times)\nPrevious: Zogam, Zomi, Zolai, Zo ngeina – 3\nNext: Kumpi, innpi leh party makaite kimuhna nei


url: =Kumthak ah Vaithak ~ Hau Za Cin :: ZOMI DAILY\nposted on 28 December 2015 at 10:55 am Lomkholna: Article, Hauzacin, New Year\nKumthak ah bang vaithak, bang lametna thak na nei a? Lametna tawh a nungtalo nuntakna in nuntak man neilo hi. Lametna cih ciangin i ngah dinga i deih i ngah mateng i hanciamna hi. I deih mahmah khat i neih mateng i zon teiteina hi. Sum leh pai i hauhnopna lungsim pen i lametna hi a, tua lametna tawh nuntakna pen nuam hi – nasep hong thanuamsak, hong thahatsak, hong kuhkalsak hi. Ngah ding, neih ding upna nei kei leng nikhat nuntak zong sawt kisa mahmah ding hi.\n5. Kizahtak minam hi hang: Ann kuang sawk masa ding innsungah pa pen hi a, pi leh pu a damlai leh pi leh pu hipah hi. Adangte in kisawk masa ngeilo hi. A lim a al khat om leh a hamzaw, a upa zaw te kipia masa kiciamsak masa a, a kicin kei leh amau bek mah in a ne uh hizaw hi. A naupangte hun zong hong tung ding hi, cihna bek hilo a, kizahtakna, kithupibawlna zia i neih ahi hi. Ak gawh ciang ak gilpi khat bek om ahih manin innkuan sungah upa pen in ne pah hi.\nA lim pen cih ahih loh hangin kizahtakna hi a, vang kipiakna, ngeina ahi hi. Khua sungah sa a kigawh ciang sanam (sasin salung sakal a lei, etc) te khil khawm in khuasunga pitek putek teng akikholh kawikawi ahi hi. Khuado Sakholh tawh kibanglo hi. Kam kituhna khatpeuh ah zong uzaw te kammal kithupisim a, uzaw kam zong na pilzaw hamtang hi. Tua pen Zomi te ngeina leh kimakaihzia, institution khat na hi gige hi.\nI MABAN: Kumthak sungah i kalsuanna ding tawm behlap ni.\n4. Mihing om leh sum om: Sum leh pai sangin mihing mah thupizaw hi cih mangngilh kei ni. Na sum leh paite mite tawh kizopna, mite tawh kikholhna, mihing lungnopna dingin a kizat kei leh a manphatna tawm mahmah hi. Nang deih khat peuh leina bek tawh a bei den leh a value niam mahmah hi. Mite lungdamna dingin a kizat leh manpha a, mite dahna dingin a kizat leh man neilo hi. Tua cih ciang sum tampi na neih a motor car na lei ziaua nang bek a suk a to ah na taitai zongin a nuamsa, a lungdam nang bek na hih manin a kamsia na hi hi.\nNa innkuanpih, na lawm na gual, na meltheih mipihte in hong noptuampihlo hi. Sum tampi nei in puan thak vive lei in na it na ngaih khat adingin bangmah leisak ngeilo, na sum muh teng nang bek in zangkhin cih bang ahih den leh a meetna tawm mahmah hi. Kua mah in hong eng khollo ding hi. Angsung theihna sangin mite tawh kipawlkhawma nuntakna manpha zaw a, namtui zaw in thupha saan huaizaw hi. Sum pen thupi lua lo a, mihing thupi masa zaw hi.\nTopa deihna bangin gamta in Amah mangngilh ngei kei ni. Topa in tukum Kumthak nang leh na innkuanpihte adingin ‘kumpha’ hong suaksakta hen. Lungdam, Hau Za Cin\nPrevious: Kumthak lungzuan ~ Zomi Quavadis\nNext: Zomite Khantoh Nading Thubulpi ~ Tungg Thang


url: =Biakna sanginn ah naupangkhat akhe kisatgawp ahih manin alangnih in tankhiat kul :: ZOMI DAILY\nBiakna sanginn ah naupangkhat akhe kisatgawp ahih manin alangnih in tankhiat kul\nposted on 22 April 2017 at 9:29 pm UTC+9:30 Lomkholna: Malaysia, News, Sawltak, World\nMalaysia, Johor Baru aom gammi te biakna sanginn khatah sangkah in agiakcip naupang kum 11 aphapan pasalno khat sanginn ah akemte’n tuizawn “Water Hose” tawh zepgawp ahih manin akhe dupgawp cihi. Tua adupgawp pen damtheilo ahih manin zato te’n alangnih in tankhiatsak cih theStar pan kiza hi.\nJohor Baru, Kota Tinggi aom Private Religious School khatah thupiang hi a, sanginn ah akemte lakpanin azepgawp pen Assistant Warden khat ahihi.\nKum 40 aphakhin sangnaupangpa ii anu genkhiatna ah atapa ii khe pen alangnih in March kha sungin aki zepgawpsak cihi. A tapa in sanginn ah omzo nawnkeng, inn ah hong ciahpih in ci’n anu kiangah anget ngaungau ciangin hihthupiang teng aki theikhiapan cihi.\nMarch 31 ni in sanginn ah kahawh a, atapa pen thazawmgawp in lunghimawhhuai ahih manin innah ka ciahpih cihi.\nInn ah aciahpihzawh aci saden in akhe zong alangnih in bawkgawp cihi. Asung ah sikhal omhiding ci’n anu in genkhia hi.\nTuaciang in anu in April 19 ni in Sultan Ismail Hospital (HSI) ah atapa Threatment kibawlding in paipih a, tuani akipan tudong zato ah alumsuak hi ci’n anu in Reporter te tungah tuni in genkhia hi.\nZanni Friday ni in akhe Operation kibawl a, alangnih in ki tankhiatsak cimawk hi.\nNaupangpa pen akhe alangnih in aki tankhiatsak khit hangin anatna pen hoihthei taktaklo a, anuntakna lunghimawhhuai mahmahlai “Critical Condition” hilai hi ci’n Johor Health, Environment, Education and Information committee chairman Datuk Ayub Rahmat in genkhia hi.\nSultan Ismail Hospital te genkhiatna ah hih naupangpen akhe bekthamlo, adang natna namkhatzong thuaklah mahmahkhat neilai hiding ci uh a, hoihtak sitcianna Investigation bawllaiding uh cihi.\nRelated: Johor kumpi huangsung ah Petrol Bomb alawnphei pasal khat kiman\nKota Tinggi OCPD Supt Rahmat Othman te’nzong hihvai tawh kisai in athupiang teng amanmah hi ci’n genkhia uh a, zato panin Full Medical Report ki ngaklai cihi. Tuakhit ciangin hih naupang azepgawp Assistant Warden pen thusitcianna kineiding hi ci’n Police te’n genkhia uhhi. ZD Sawltak #zomidaily\nPrevious: Irrawaddy guntui khanggawp ahih manin inn 170 bang ki hemkhia\nNext: Ipoh ah mawtaw pailai singkung in dengkha in nupi khat si, adang mi 2 liam\nSouth Korea President’ lawmnu koimah avakmang theiloding in kimanta ~ Thang Khan Lian\nGuahciin Mencim Dongtuahna Zogam ading ngeina thak hong hi ta diam?\nAizawl news (11 September 2014)


url: =Tui pailo ahih manin Malaysia ah Christmas kinam philphelthei ~ ZD :: ZOMI DAILY\nposted on 19 December 2016 at 7:25 pm Lomkholna: Malaysia, News, Sawltak, World\nMalaysia, Klang Valley sungah tuni akipan tuisik nawngkaina kipan taktakta hi. Hihvai tawh kisai in mipi pawlkhat in kumpi thunei te tungah dotna nei uh a, banghang in Christmas tunmadiak in hihbang in tuizawn puahphatna Maintenance kibawl sesehiam kici hi. Kumpi thunei te dawnkikna ah hih Maintenance bawlding anipen thutampitak aki ngaihsut ciangin tuni hoihpen, lempen kisa ahih manin akibawl hi ci’n kidawngkik uh cih NST pan kiza hi. (Note: Klang leh Klang Valley kibanglo hi)\nTNB (Tenaga Nasional Berhad) te’n Kuala Selangor aom “Main Intake Substations” ah puahphatna Maintenance abawl uh ahihi. Hihbang in ani khentat nading in Energy, Green Technology and Water Ministry leh Agencies tuamtuam tetawh kikumkhawm in aki khentat hi ci’n Ministry’s Secretary-general Datuk Seri Dr Zaini Ujang in genkhia hi.\nMaintenance bawlniding thukimna Agreement pen Selangor Economy Planning Unit; the National Water Service Commission (Span); the Energy Commission, Selangor Water Management; Syarikat Pengeluar Air Sungai Selangor (Splash) leh TNB tetawh aki kumkhawm cihi.\nAtaktak in hih Maintenance bawlding pen October 31 ni akigeelsa hi a, ahi zongin vaituamtuam hangin tuni December 19 ni in aki khinto cihi.\nTua ahihleh banghang in Christmas leh New Year khitdong ki khinto theilo hiam cih akidot leuleu ciangin tuadong khintoleng siatna tampi piangthei zawding ci’n thuneite’n dawngkik uhhi.\nHih Klang Valley sung tuisiatna hangin khuasungmi 3.9 Million bangin thuaklawh, buailawh uhhi. Tuisiatding pen ni 4 sungbang akizom in siasuakding kici a, Saturday December 24 ni khawngciang in hoihtak paikik panding kici hi. Kumpi thunei Dr. Zaini inbel lunghimawh kei un, Christmas ma in tui ki ngahkik dinghi ci’n genkhia cihi.\nChristmas pawibawlding hong nawngkaisak uhhiam cihhuai dekphialleh kilawm mah hi. Tukum Malaysia aom te’n Christmas namphilphelsa in akibawlding dan hihtuak hi. Tuikhuk khawngleh luitawi khawng tawipakni cih hilomawk in, Bawngkhawng agawhsawmsawm aomlehbel tui paikei mawkleh lemhetlo khading hi 🙂 ZD Sawltak #zomidaily\nPrevious: Malaysia gamsung ah Zika Virus angahthak khat ki behlap ~ ZD\nNext: Indonesia galkapte vanleng kia ~ TK Lian


url: =Ngilh Mawh Tunnu ~ Kappi Khuptong :: ZOMI DAILY\nposted on 8 May 2018 at 8:47 am Lomkholna: Article, TuunlehZua\nHunleh nite hongpai to diaidiai zel in kumkhat khit kumkhat, khakhat khit khakhat hongki khel toh zel2 ciang, leitung ah kanun tak hunding zong tom sem2 cih zong ka phawk pha2 hi. Khanglui ten “Mihing leh papo” mihing nuntak huntom a na cihteih zel mahbang in kuazaw pai masa ding cih zong ihkii thei kei hi.\nPham masa ding lunglai a theih loh lawmgual ngaih aw, thangvan laiah haibang na ngak aw cih thu tawh kizawi tawn in nai 24 (86400 seconds) sungteng kahun te nikhat khit nikhat hongbei diai2 tahi. Leitung ih nuntak hun atom mah bangin hoih tak a ihzat siamleh ki hampha ding a ihzat theih kei leh bel ki sum mah2 lel ding a hihi.\nTuabang teng kawlkal pan nisim nuntak na teah nawpna haksat na ka tuah sim in amasa pen in kua phawk masa pen ka hiam? Cileh midang kumah a na hihet kei a leitung kapian khiat na katun nemno ahihi. Ka ngaih sut kik2 ciangin tuni in hi ciang ihtun theih nahang bang hi zen2 hiam? Cih ei leh ei kisit tel leng, “aw mim bang kapian na ka Tuun leh Zua” cih bel ih nuntak na laimai pan kipai thei loding hi. Khang lui ten “Ihtun ihit mahding hi e, ihzua ih ngaih mah ding hi” ci-in lain nasa thei zeluhhi. Khaileh! Tuni in hong paisan sa kanu ka itna thu tawm khat kong pulak nuam hi.\nNu itlo kua mah kiom loding hi. Leitung ah kanu it keng aci mihing a om lehbel hong lungkham huai mah2 dinghi. Ahizong in, it dan ngaihdan zong a tuam2 hiin kibang lo thei zel sehi. Gentehna; gamdang omte bang pawlkhat in phone tawh anu hopih tang2 zel, a dang ten sumkhak ziau cih bang, ahizong a nihun nuit tuak mahuh na hile hi. Bang2 ai zong tuate ih gen nawn kei ding a, tu mah2 laitak in mimal khat ciat in ih sin lung sung ah ngaih sun khawm in “Bang Hang In Kanu Thupi Hiam?” cih ngaih sun dih ni ei.\nKaneu lai zolai simbu sungah ka sim2, ka mangngilh theih loh khat “ka Nu ka muang a, ka Pa ka suang hi” cih lai (sentence) pen tuni caing ka mang ngilh thei kei hi. Himah hi, tuahi leh banghang in hih lai (sentence) simin awng lua2 thei se ka hihiam? KaNu leh kaPa thupit nate lai a simin a awng lua2 kahi ngel lelhi(tua hunlai mulmel malmel katheih lohhang). Kei a ding in a thupi mah2 kammal khat na hi gige mawk hi. leitung mite lakpan mimbang kapian na ka Tunnu itna mahin kaduang hong zen in kasin lai hong kuai penhi.\nItna man itna dik taktawh nawphun dahhun cih omlo a tawn tung a hong it den Numei khat pen ka Nu a hihi. Tu ni-in ka Nu tawh sinthu ann bang kum khawm thei nawnlo tondam nau bang kaki sang theih nawnloh hang, a ma hongit nate kasin lailung sungah zingni bangin thakin nosuak denhi. KaNu in kagen bang2 thute lungduai takin hongngai dide den a tuate thupi sain ka gualzawh na dingin ahih nakleh kitak zahtak naleng nei loin ata kei hong itna tawh kamai ah dingin a khut tawh honglen hong makaih denhi.\nKanu tungah ka lungdam lua mamah hi. A mah omkei leh hiciang katung ngei keiding hi. Mite nute bang in degree cihte leh leitung pilna te tampi neikei tase mahleh, kei a dingin leitung ah kanu bang a itna, pilna leh deihsak na aneu numei khat zong omlo hi cihpen hangsan takin kagen khia ngamhi. KaNU in kei a dingin zan ka ihmut sungin hong lumsak leh tawldamna hongpia kasilh zanpuan bang in, ama hong itna tawh kanun takna ka lungtang hongtuam cipden kasen Tunnu kapawk tawngtung hi.\nLeitung haksat, lungneu naleh kamsiat nate phul khain kapuk ciang kata aw lunglauken hiah kei om ingh ci-in hong ang pom tawntung leh hongitna hanga luangkhia ama luankhi tuite kamang ngilh loh mah bangin ka biak Tung Sian Mang inzong hong theihpih tawngtung den dinghi. Tua a luang khia khuitui malkhatin lamdang takin vangnei in kanun takna zong hong kilamdang sakhi. Ahizong, khat vei2 caing kanu tungah Nu lungdam ingh(thanks mom) cihding naleng ka mangngilh kha pah2 tawntung hi.\nTua bek hilo kaut bang a gamtat(zulhzau) ding zong hongphal loh ciang kaheh suakin kathang pai zel hi. Hi mahleh ama hong itna in keitung ah thupi lua ahih manin ama sinsa thu hoih lote kaphul khak ding a deihloh man nahi gige hi. Tua a hih manin please! Nunei laiten deihsak natak tawh naNu hong thuhilh te mang tawntung in. Nanu lungdam sak tawntung in “Nu leh Pa thumang a nahlawh pek” kici hi.\nAhizong in, na Nu na khasiat sakleh na Nu luankhi tui malkhat in nanun tak hunsung teng nama hongbing sakding a khuamial sung a kisumit khuai meivak tawh naki bang lel ding hi. Nute ait a cing a kem Zomi ta manpha te ihhih kim ciat theih nading ki deihsak na tawh hiciang mahial phawtni. Lungdam!!\nPrevious: Malaysia: Lorry khawlsak nuamlo, apei ki kapkhapsak, adang mawtaw 15 nawksia\nNext: Poland gampan €50 Million leitawi in Myanmar gamsung ah zatding meiphelh mawtaw 65 kileiding


url: =Siampi leh Tuucing (Priest and Pastor) ~ Tual Khan Suan :: ZOMI DAILY\nposted on 28 August 2016 at 11:16 am UTC+9:30 Lomkholna: Article, Politics, Tualkhansuan\nA nungta, van le lei a piangsak Pasian biakpiakna tawh kisai, biakna nasepna a kizang kammal ahihi. Pasian thu i Zogam ah hong tun ma hun in i kammal sungah a om hangin kizang lualo hi. Hih kammalte gel pen i Christian upna tawh ki zom kammal hi a, Pasian thu genna leh Pasian tawh kisai thute bek ah kizang zaw hi. Christian upna i gam hong tun ma in i pu le pa ten, dawi leh kau na thoih uh a, dawi lungkim sak na sawm uhhi. Dawi a thoih uh ciang in, dawite leh mihing kikal ah kizopna a nei ding in mi khat na nei uh a, tua pen “Siampu” na ci uhhi. Siampu i nasep pen dawi thoihna ah makai ding, mihingte deih le sap teng dawite tungah gen sak ding, dawite deih bangin mihingte a gamtat theihna dingin dawite tawh kiho ding cih a hihi. A masa lai in Siampu pen mi khempeuh in sem theilo a, siampute i suan leh khakte in a kiluah suk nasep khat a hihi. (Hun khat khit lamteh a kisapna zui in Siampu sinna tawh siampu a suak zong om toto hi.) Siampu te in dawi thoihna ah makai a hih bangin gawh le lup a om teh zong a mau nek ding a tuam in kikhen sak a, sa sin sa lung teng cih bangin Siampu te kipia hi. Zu le sa zong Siampute nek masak loh in kine lo hi.\nDawi leh kau thoihna panin Christian upna ah Zomi in biakna i khek uh ciangin i biak piakzia leh paizia kilam dang a hih manin kammal zat zong kibang nawnlo hi. Christian upna ah thu um mikhat i nuntak zia ding lahna pen laisiangtho sungah a kimtak in kigelh a hih manin upmawh thu tawh phuah tawm theih om nawnlo hi. Laisiangtho lui sung a Pasian biakna mun ah a makai dingin Siampi (Levi) suante bek in na sem theihi. Pasian mahmah in zong a MAH leh a mite kikal ah kizopna a nei dingin Levi suan leh khakte tungtawn bek in na nei hi. Mi mawkmawk khat in mawh sutna, Pasian kiangah deih ngetna pen a Siampi te tungtawnlo in nei theilo hi. Siampite lungkimsak kisam a, Siampite lamlahna dan bek in Pasian tawh kizopna om thei hi. Tua bang mah in Siampi namte pen mi mawkmawk (layman) te tawh ki nahvawhlo uh a, a mau teng pen mite sangin a siangtho zaw in om uhhi. Laisiangtho lui sungah Pasian tawh kizopna pen deii nih in om hi. Mite kitangsapna teng Siampi ten Pasian tungah ngetsak leh Pasian lamlahna pen mihingte tungah gen kikna ahihi. (I pu le pate dawi a thoih hun lai ua, Siampute in dawi le mihing te kikal ah kizopna a neih sak bang a hihi.) Siampite in Pasian tawh kizopna hoih takin a neih theihna dingun leitung nate semlo uh a, mi mawkmawkte in a mau neihsa sungah sawm-ah khat, leh piakkhiatna tuamtuam tawh vak uhhi. Anpal tawh a hizongin, citpiakna tuamtuam tawh a hizongin Siampi te nuntakna dingin kipia hi. Siampi pen khanggui a kizom a hih manin sin theih hilo, ngah mawk theih hilo hi. Tua a hih manin tua hunlai in Siampi pen mi mawkmawkte sangin nuntakzia sangzaw (higher class) suak hi. Laisiangtho lui hun lai in biakpiakna bawlna dingin Siampite kisam hi.\nTopa Jesu hong sih khit (AD 30) kimpawl a kipat in a nungta Pasian biakna sungah kideidanna khempeuh hong bei a, biakpiak zia zong kilam danghi. Gentile mi leh Jews mi cih kikhenna hong bei a, Pasian in leitung mikhempeuh a kikim itna tawh hong itna Topa Jesu in mihing khempeuh theih dingin hong lak khia hi. Jesu pen Jews minamte hon khia ding a hong pai a hih na panin leitung mi khempeuh hong gum khia ding hong suakkik hi. Biakna sungah zong mi khempeuh a kikim, a kibang hong suak pah a, Pasian tawh kizopna ah zong “palai” kulnawnlo hi. Thu um tawh, thu umlo tawh Jesu kiangah kinaih thei, kipai thei kim ta hi. Mawhna nei tawh, mawhna neilo tawh Pasian in a kibangin itna hong lak hi. Biak piakna ding a kibawl biak inn sungah Siampite leh mipi kikal a kideidanna puanpi kibal kek in om nawnlo hi. Mimal kim in Pasian tawh kiho, kikhawl leh kilawmta thei hi. Thu ciamlui hun a Siampi zaa i cihcih pen mikhempeuh in ngah ta hi.\nA hih leh biakna sungah Siampi om nawnlo maw? Pawlpi pawlkhat sungah om lai hi. Tua bang a biakna sungah Siampi a zang lai pawlpi sungah Siampi dingte pen laisiangtho lui sunga om bangin a kiluah suk Siampi bang hinawnlo in, kisinna tawh kingah theita hi. A kibang thu ah bel, Siampi suak ding mite in midangte tawh kibanglo in ci le sa lunggulhna teng nusia uhhi. Khamtheih guih theih zanglo, mi gilo tawh kipawllo, leitung ah khiatlah ding inn le lo sum le paii zong lo, numei pasal tawh mawhlo leh zi le ta neilo in siangtho nuntakin nungta uhhi. Leitung midangte muhna ah a siangtho pen leh pau banna neilo dingin nungta uhhi. Leitung ci le sa lam tawh et in midangte bangin nuntang lo in, leitung ci leh sa nopsakna paisan uhhi. A mau pumpi mahmah supthuakna (sacrifice) nei ngiat uhhi. Biakpiakna lam ah zong makai uh a, a mautung mah ah mihingte in mawhsutna nei in, Pasian leh mite kikal ah “palai” sem uhhi. Pawlpi sungah Siampi tawh ki makaihna pen a diak in Roman Catholic sungah tu ni dong ki mu thei lai hi.\nJesu tatkhiatna tawh hot khiatna ngah ding cih upna nei Pasian thu-um mite in Jesu hang mah in mi khempeuh in Pasian mai ah kibang hi ci’n sang uh a hih manin Pasian tawh kizopna ah Siampi zang nawnlo uhhi. Thu-um mikhat in Pasian tawh mun khempeuh ah kihopih thei leh Pasian tawh kilawmta thei hi cih upna len uhhi. Pasian leh mimal kizopna pen a thupi pen in koih uh a hih manin “palai” tawh kizop ding deih nawnlo uhhi. Tua a hih leh, biakpiakna ah kua in makai ding cih huai hi. Pasian in mimal tek i lungsim thupi sa pen hi. Thu-um mite a makaih ding leh a lamlak dingin (guidance and instruction) dingin Pasian in mi kisam sa hi. Tua a hih manin Peter kiangah, “Ka tuute na cing in” ci’n vaikhak hi. Thu um mite a lam piallohna ding, an le tui a kisam bangin in a nek theihna ding, leh a lauhuai sih theih siat theihna pan a hu dingin tuu cing a kisam a hihi. Christian upna sungah Protestant pawlpi te in siampi tawh ki makaih sangin “tuu cing” bangin Pasian nasep ding in tel zaw uhhi.\nSiampi tawh ki makaihna hun lai (laisiangtho lui hun lai in) biak inn sung na ngawn zong a khenkhen in kikhen hi. Siangtho mun, Siangtho pen mun cih bangin a deidei in om dimdem hi. Siangtho pen mun a cih na ah Siampi a hilo mi mawkmawk lut theih hilo hi. Pasian tapa Jesu hong pai ma hun in tua bang biakpiakna pen a man pen hi a, mihing leh Pasian a kizom sak siampi te nasep pen a siangtho nasep khat na hihi. A hizongin Jesu hong sih khit a kipan biakinn sung a siangtho pen mun leh siangtho mun kikal a kideina om puanpi pen phel nih kisuah lian in kisia cip zo hi. Mi khempeuh biak inn sungteng a lut thei in Pasian tawh kizom thei ta hi.\nTu hun dongin biakna na sem pawlkhat in Siangtho pen mun pen mipi tawh kisai lo hi, pawlpi upate tawh zong kisai lo hi, Siampi te a ding bek hi ci’n a kigen na i za zel hi. Khialhna om kei. Siampi tawh ki makaih pawlpite a dingin man mahmah hi. Mipite pen Pasian kiangah Siampi te’n a thuum sak ciang bek a, a mawhna uh kimai sak leh a deih uh a ngah pan a hih uh teh, siangtho pen mun pen Siampite a ding bekin kilawm pen mahhi. A hizongin Siampi tawh kima kaih a deihlo Protestant pawlpi te in “ Siampi” cih zang nawnlo, deih nawnlo in “ tuu cing” tawh kimakaih a hih manin siangtho mun, siangtho pen mun cih om nawnlo hi. A zenzen in Protestant pawlpi sunga siangtho pen mun, siangtho mun cih kikhenna om lai hi leh zong Siangtho pen mun a luah ding biakna na sem, Pasian na sem omlo hi. A hangin Protestant pawlpi sungah Siampi cih om nawnlo a, tuu cing bek om ta hi. Siampi nuntak a, a nungta Pasian nasem zo Protestant sungah omlo hi. Pasian na semte in zong inn leh lo zong, sum leh pai zong in zi le ta tawh nungta vive a hihi.\nI Zo ngeina sungah biakpiakna leh kithawihna a om ciangin Siampute in mihing leh dawite kikal ah kizopna hong neih sak uhhi. Christian upna sungah biakna pawlpi pawlkhat in mihing leh Pasian kikal ah kizopna hong neihsak ding in palai kisam sak a, tua pen “ Siampi” kici hi. Hih kammal nih “ Siampu leh Siampi” pen kizawitawn leh a kinai mahmah bangin, a deihna leh zatna kibang hi. Khat pen “Siampu”, dawi thawihna tawh kisai a kizang kammal hi a, “Siampi” pen Pasian biakna tawh kisai a kammal a hihi. Pasian biakna ah Jesu sihna tawh tatkhiatna kingah hi cih upna nei Protestant pawlpi mite in Pasian leh mimal kizopna na bulphuh uh a, Pasian tawh kizopna ding palai kisam nawnlo ci’n a sangte ahihi. Thu-ummite a cing a kem dingin a kizang mi pen “tuu cing” cih kammal na zangzaw uhhi.\nDated: August 06,2015\nPrevious: Colombia kumpi leh FARC ten kilemna taktak neita\nNext: Malaysia: Kum 18 pasalno leh kum 42 aphakhin ta 5 neisa nuthawi khat kiteeng


url: =A. Gamvai kiho liimma in Galkap te koi ah koih ding?\nNCCT leh UPWC te kiho tuahna 15-17 husung aman khit 18 Aug 2014 ni in Party tuamtuam tawh maithum ki shutuah holiimna nop citak in bawl thei uh hi. NCCT leh UPWC pan in Single Text 122 kikup ding aneih lak uh ah Thulu 3 leh 4 tangding om lai bek hi. Adiak in gamvai kiho man in galkap te panmun leh omna munvai siangsak ding thu kilem ki thumiin taktak nailo hi. Mualtungmi galkap te gamsung hinawnlo in khuapi sung ah tualteek om nading vai hong kihel ahih man in Kumpi in sang thei paknailo kici hi. Tuaban ah thau tawi tampi ki om a, kuateng in tualteek tang in khuapi sung ah omding cih zong masuan nei lai uh cih Pu Nai Han Tha in gen khia hi. Gam vai Political Dialogue kikup hunciang in Party kuateng kihel thei ding cih zong ngaihsut huai thu om leuleu hi.\nB. Zomi ading masuan vaituamtuam lam honsakna.\nZomi ading eite neihsun gamvai leh namvai party ZCD thusapi Pu Gin Kam Lian zong ZIUSA te tawh kikop in 27-28 USA khuapi Newyork om UN zumpi ah meeting kihel thei ding cih thu kizapian hi. Tua vaithupi kipat madiak in Yangon ah Zomi Forum nasiatak in kibawl ding ahihi. Tua mun ah Pu Thang Cin Thawng ( Senior Programe Manager Peace Dialogue) Prof: Pu Pau Khan En ( GZA President), Pu Cin Sian Thang (ZCD President), Pu Hang Za Thawn (Country Programme Manager) te in 23 Aug ni-in daak 13:00-17:00pm hunsung Zomi khangno te mailam ding thapiakna nei ding ahih man in lunglut huaitak khangno te kizawn ziahziah ta uhi. Zomi avei thu ngaihsun thei peuhmah pai huai ahih ban ah minzong 09 42112 9829 ki pia khol thei ta ahihi.\nC. Rakhine gam ah Nitha lawh' Khaci'n sumpiak Sangsia 4068.\nOne Plus Four cih gel na dungzui in Siamsin amakhin nasep neilo te Rakhine gam sungah siamsin te laihilh ding in nasep kiguan a, nasep nei thak 4068 pha cih kiza hi. Aug 1 pan kipan hi in tun in tulli val pha ahihi.\nD. Mipi alinglawng sak Baak hon lompi.\nMandaly khuapi huam Kyaukpaduang gamsung, gammang tuulak pi ah' akilam Seihtah pahlagu Kawl phungyii sang nei a singkungpi te tungah Baak bekbek alomhonpi in khat 18 Aug 2014 ni in a tawlnga kimu hi. Tua telak ah Baak Maangpi khat om in lian mahmah cihi. Tua baak te avek in akha uh avom hang in apumpi tek san au mel pua uh cihi. Khuami te in en ngeingai uh a, Hih baak te anneek ding thei lo a, mundang pan in honglal khia Baak refugee hi gelgel ding ahih man in Ebola lungno pua ding in muangmawh in lau simsim uhi. Ebola pen Combodia ah kilawh ta ahih man in mipi hong lauthawng sak baak te hi ci uhi.\nE. India tawh gamgi khua te ah Bazaar kihong ding.\nIndia leh Myanmar kizopna lampi om khuata te khantoh nading in Chin State Finance Minister Mung in theihsak gen khia zo ahihi. Bazaar bawl na ding in Cikha gam Khen maaan, leh Baheel khua, Tonzang gam huam pan in Dalkhai leh Nahlan, Tedim gam huam ah Phaltaang khua, Falam gamhuam ah Thenglet khua, Thantlang gamhuam ah Darlawn khua leh Paangkhur khua hi ding in gelna om zo ahihi. Hih khua te ah India sum, Myanmar sum kizang kawikawi thei khua hi cih Lal Muan Chunga in gen khiazaak hi.